Qatar peruntuk AS$2.6 juta bantu 100,000 pelarian

DOHA, 30 Rabiulakhir 1444H, Jumaat – Qatar akan menyediakan AS$2.6 juta (RM11.63 juta) untuk membantu hampir 100,000 pelarian Syria di Jordan dan Lubnan dengan makanan, ubat-ubatan dan tempat tinggal.

Dana Pembangunan Qatar (QFFD) bersetuju dengan pengeluaran melalui Agensi Pelarian Pertubuhan Bangsa-Bangsa Bersatu, UNHCR, pada awal musim sejuk kepada lebih 13,500 rakyat Syria di Jordan dan hampir 82,400 di Lubnan.

“QFFD tidak memerlukan usaha keras untuk bertindak balas terhadap keperluan kemanusiaan yang semakin meningkat di seluruh dunia.

“Permulaan musim sejuk menjadikan usaha kami lebih penting untuk menyokong mereka yang memerlukan bantuan segera,” kata Ketua Pengarahnya, Khalifa al-Kuwari.

Beliau berkata, pihaknya berbangga dengan perkongsian bersama UNHCR dan percaya adalah penting untuk terus bekerjasama bagi memastikan tiada siapa yang ketinggalan.

Sejak 2010, kerajaan dan pertubuhan di Qatar telah menyediakan bantuan AS$373 (RM1.67 bilion) kepada pihak yang terjejas akibat konflik, terutamanya mereka yang dipindahkan dari negara asal. – Agensi


Beg sekolah berat: KPM akan tukar buku teks fizikal kepada digital

KUALA LUMPUR, 16 Syaaban 1444H, Khamis – Kementerian Pendidikan (KPM) masih meneruskan usaha menukarkan bahan sistem pendidikan termasuk daripada buku teks fizikal kepada digital, bagi menangani isu beg berat dalam kalangan murid.

Timbalan Menteri Pendidikan, Lim Hui Ying bagaimanapun berkata, usaha itu agak terhad, dengan mengambil kira pemilikan peranti digital dalam kalangan murid dan ketersediaan capaian internet di sekolah-sekolah di seluruh negara.

“Pada masa kini KPM telah memuat naik 754 buku teks digital dalam pelantar Digital Educational Learning Initiative Malaysia (DELIMa),” katanya ketika menjawab soalan Wan Hassan Mohd Ramli (PN-Dungun) di Dewan Rakyat hari ini, yang mahu tahu langkah kerajaan dalam menangani isu tersebut.

Lim berkata, antara inisiatif lain yang dilaksana ialah, penyediaan lokar sekolah rendah untuk semua murid Tahap 1 di sekolah rendah yang beroperasi secara dua sesi, selain mengehadkan bilangan buku latihan hendaklah tidak melebihi dua buah buku bagi setiap mata pelajaran.

Beliau berkata, inisiatif lain ialah menerbitkan buku teks secara berterusan, penyusunan semula jadual waktu bagi membolehkan guru merancang pengajaran dan pembelajaran (PdP) secara optimum, dengan memperuntukkan masa bagi melaksanakan pendekatan modular dan bertema.

Lim berkata, pihaknya juga bekerjasama Jabatan Kemajuan Agama Islam Malaysia (JAKIM) agar murid diberi kelonggaran untuk memakai uniform sekolah masing-masing, semasa sesi persekolahan Kelas Asas Fardu Ain (Kafa).

Menjawab soalan tambahan Datuk Seri Dr Dzulkefly Ahmad (PH-Kuala Selangor) berhubung smart classroom, Lim berkata, KPM menyasarkan untuk menyediakan 3,800 unit projektor di sekolah seluruh negara pada tahun hadapan, bagi menyediakan suasana PdP yang lebih berkesan dan efektif. – Bernama


Kes di Turki lebih 20,000 sehari selepas Aidiladha

ISTANBUL, 19 Zulhijjah 1442H, Khamis – Kes baharu wabak COVID-19 Turki meningkat kepada 22,291 pada Rabu lalu – yang tertinggi sejak awal Mei.

Menurut data Kementerian Kesihatan, jumlah kematian harian mencapai paras tertinggi dalam enam minggu iaitu sebanyak 76 orang.

Kenaikan kes baharu susulan percutian Aidiladha minggu lalu apabila ramai penduduk Turki berpusu-pusu mengunjungi pusat peranginan pantai yang sesak.

Bagaimanapun kadar kes paling tinggi di wilayah timur di kawasan vaksinasi lebih rendah.

Menteri Kesihatan, Fahrettin Koca berkata, 87 peratus kes semasa adalah di antara individu yang tidak menerima vaksin sepenuhnya.

Angka itu meningkat kepada 95 peratus untuk dimasukkan ke hospital, kata Koca dalam satu kenyataan di televisyen, yang meminta orang ramai mendapatkan vaksin.

Katanya, ketika ini tidak perlu melaksanakan semula sekatan bagi memerangi penularan virus itu tetapi tidak menolak melakukannya pada masa hadapan.

Pada April lalu, jangkitan harian meningkat kepada 63,000, namun berjaya diturunkan.

Ia susulan sekatan pergerakan yang berakhir pada pertengahan Mei, turun serendah 4,418 pada 4 Julai sebelum melonjak naik. – Agensi


COVID-19: 1 kluster baharu dikesan di Sarawak

KUALA LUMPUR, 20 Zulkaedah 1441H, Ahad – Kementerian Kesihatan (KKM) hari ini mengesan satu kluster baharu penularan COVID-19 di Sarawak membabitkan sebuah syarikat kejuruteraan di Kuching yang dinamakan sebagai Kluster Kejuruteraan Kuching.

Ketua Pengarah Kesihatan, Datuk Dr Noor Hisham berkata, setakat ini, terdapat dua kes positif direkodkan daripada kluster itu dengan kes pertama dikesan, Khamis lalu.

“Kes pertama kluster ini (kes ke-8694), adalah seorang pekerja di syarikat tersebut yang telah mendapatkan rawatan di sebuah pusat perubatan pada 9 Julai apabila beliau mengalami gejala pernafasan. Kemudian beliau didapati positif COVID-19 pada hari yang sama.

“Setakat ini seramai 32 kontak rapat telah dikenal pasti dan disaring. Mereka terdiri daripada 16 rakan sekerja dan 16 ahli keluarga,” katanya.

Jelasnya, hasil aktiviti saringan, sebanyak satu kes dikesan positif COVID-19; 16 negatif dan 15 lagi masih menunggu keputusan. – Bernama


Bukan sekadar tangkap penjenayah, perlu juga jalankan risikan

BANGI, 19 Syaaban 1442H, Khamis – Bekas Ketua Polis Negara, Tan Sri Musa Hassan menegaskan, tindakan perlu diambil terhadap pegawai dan anggota polis yang bersekongkol dengan penjenayah.

Gesaan itu susulan pendedahan Ketua Polis Negara, Tan Sri Abdul Hamid Bador bahawa ada anggota Polis Diraja Malaysia (PDRM) membantu sindiket jenayah terancang Geng Nicky yang didalangi Pengasas Winner Dynasty Group, Datuk Seri Nicky Liow Soon Hee.

Difahamkan, kebocoran maklumat mengenai Operasi Pelican 3.0 yang dilaksanakan oleh Polis Kontinjen Johor, mengenai serbuan yang bakal dilaksanakan di kawasan Setia Walk, Puchong, menyebabkan Nicky melarikan diri.

Nicky, 33, dipercayai mengetahui maklumat mengenai operasi yang bakal dibuat pada 20 Mac lalu itu daripada pegawai dan anggota polis dan agensi penguat kuasa lain yang berada di bawah kawalannya. Turut berada dalam kawalan lelaki itu adalah Timbalan Pendakwa Raya.

Berikutan itu, Musa Hassan berkata, dalam setiap organisasi – termasuk polis – akan ada individu yang serius mahu buat kerja dan juga mereka yang kadangkala dipanggil kambing hitam.

“Ini kerana polis satu pasukan yang berdisiplin. Setiap pegawai polis yang dilantik masuk ke dalam pasukan, mereka diajar tentang disiplin.

“Mereka tahu bahawa mereka perlu menjalankan tugas dengan jujur dan sekiranya menyeleweng mereka akan diambil tindakan. Itu disiplin polis,” katanya dalam program Kerusi Panas di TV Pertiwi, malam tadi.

Beliau berkata, tugas polis bukan sahaja mengambil tindakan untuk menangkap penjenayah bahkan ada kalanya menjalankan risikan.

Katanya, dalam menjalankan risikan, kadang kala ada anggota polis terpaksa menyertai kumpulan jenayah tersebut untuk mendapatkan maklumat.

Sebagai contoh dalam menguatkuasakan undang-undang dadah, Musa Hassan berkata, ada polis yang menyamar sebagai penagih, pembeli untuk menangkap pengedar.

“Jadi mereka (mainkan peranan itu) dalam kita cuba menguatkuasakan undang-undang tersebut,” katanya.

Dalam pada itu, beliau beranggapan sukar bagi anggota terbabit menjadi ‘double agent’ kerana mereka dipantau oleh ketua.

“Kalau dia nak terlibat dengan sindiket itu – ‘double agent’ – kita kena ambil tindakan.

“Pernah ada dahulu anggota membantu pula dari dapatkan maklumat untuk beri pada polis. Dia ditangkap dan dibuang kerja,” katanya.


Firma guaman syarie boleh mohon beroperasi di CIMS

BANGI, 18 Zulhijjah 1442H, Rabu – Peguam syarie di seluruh negara boleh mengemukakan permohonan bagi pengoperasian pejabat atau firma guaman sepanjang tempoh Pelan Pemulihan Negara (PPN).

Menteri di Jabatan Perdana Menteri (Hal Ehwal Agama), Datuk Dr Zulkifli Mohamad al-Bakri berkata, permohonan boleh dibuat melalui sistem Kementerian Perdagangan Antarabangsa dan Industri (MITI) – COVID-19 Intelligent Management System (CIMS).

Katanya, permohonan akan diuruskan oleh Jabatan Kehakiman Syariah Malaysia (JKSM) di bawah Menteri di Jabatan Perdana Menteri (Hal Ehwal Agama) bagi tujuan pertimbangan untuk kelulusan.

Bagaimanapun katanya lagi, pengoperasian tertakluk kepada prosedur operasi standard (SOP) yang diluluskan oleh Majlis Keselamatan Negara (MKN) bertarikh 15 Julai lalu.

“Ia juga tertakluk kepada negeri-negeri yang berada dalam fasa PPN.

“Permohonan boleh dibuat melalui Kluster Perundangan dan Kehakiman Syariah dan Sektor Guaman Syarie yang mempunyai empat subsektor,” katanya dalam kenyataan, hari ini.

Mengulas lanjut, beliau berkata, empat subsektor berkenaan adalah Khidmat Nasihat Profesional Guaman Syarie, Perkhidmatan Guaman Syariah, Perkhidmatan Khidmat Nasihat dan Peguam Syarie bagi tuntutan Harta Pusaka, Hibah dan Wasiat serta Perkhidmatan Perunding Keluarga Islam.

“Saya mengharapkan peluang ini dapat dimanfaatkan sebaiknya oleh semua peguam syarie di seluruh negara dalam memberikan perkhidmatan terbaik kepada masyarakat.

“Suka juga diingatkan adalah menjadi tanggungjawab kita bersama terutama peguam syarie untuk mematuhi segala SOP yang telah ditetapkan MKN seterusnya dapat mengelakkan berlaku penularan wabak COVID-19 ini semasa pengoperasian pejabat atau firma guaman syarie.

“Gunakanlah pendekatan yang terbaik sebagaimana yang telah ditetapkan oleh MKN bagi pengurusan kes di Mahkamah Syariah,” katanya.

Dr Zulkifli turut merakamkan ucapan penghargaan atas kerjasama Pihak Berkuasa Agama Negeri (PBAN), MKN, MITI, Bahagian Hal Ehwal Undang-Undang (BHEUU) dan Persatuan Peguam Syarie Malaysia (PGSM) bagi mempermudahkan usaha ini.


Kes SRC: Penjara 12 tahun, denda RM210 juta Najib kekal

PUTRAJAYA, 3 Jamadilawal 1443H, Rabu – Mahkamah Rayuan hari ini mengekalkan sabitan dan hukuman penjara 12 tahun serta denda RM210 juta ke atas Datuk Seri Najib Tun Razak kerana melakukan penyelewengan dana RM42 juta milik SRC International Sdn Bhd.

Hakim Datuk Abdul Karim Abdul Jalil yang mengetuai panel tiga hakim terdiri daripada Datuk Has Zanah Mehat dan Datuk Vazeer Alam Mydin Meera, menolak rayuan bekas perdana menteri itu untuk mengetepikan sabitan dan hukuman penjara yang diputuskan Mahkamah Tinggi Kuala Lumpur pada 28 Julai 2020.

Najib, 68, masih berpeluang mengemukakan rayuan terhadap keputusan hari ini di Mahkamah Persekutuan. – Bernama


Kumpulan pejuang Palestin beri amaran ‘berdepan’ rejim Zionis bila-bila masa

GAZA, 27 Syawal 1442H, Selasa – Kumpulan pejuang Palestin memberi amaran kepada rejim negara haram Israel supaya tidak menimbulkan sebarang konspirasi di Baitulmaqdis dan perkarangan Masjid Al-Aqsa.

Kumpulan itu berkata, mereka bersedia bertindak pada bila-bila masa bagi menghadapi pencerobohan dan kekejaman rejim penjajah Israel.

Dalam kenyataan semalam, kumpulan itu memuji pertarungan pejuang negara ketika Perang Pedang al-Quds baru-baru ini.

Melalui pelbagai kaedah, katanya, rakyat Palestin berjaya mengalahkan dan menggagalkan rancangan musuh di Baitulmaqdis, yang melakukan pengusiran dan pemindahan rakyat secara paksa, tangkapan warga Palestin, serta perebutan Masjid Al-Aqsa.

“Musuh Zionis benar-benar salah faham dalam perhitungannnya kerana menganggap syaratnya sudah cukup matang bagi meneruskan rancangan jahat,” katanya.

Jelas kumpulan itu, Masjid Al-Aqsa mempunyai pejuang yang akan mempertahankan kesuciannya walau apa jua keadaan.

Ketegangan terbaharu bermula di Baitulmaqdis Timur yang diduduki pada bulan Ramadan lalu akibat serangan rejim pengganas Israel di perkarangan Masjid Al-Aqsa dan kawasan penempatan di Sheikh Jarrah.

Rejim pengganas Israel telah melakukan serangan udara di Semenanjung Gaza sejak 10 Mei lalu, meninggalkan kemusnahan besar di seluruh pantai wilayah terbabit.

Sekurang-kurangnya 279 orang Palestin terbunuh termasuk 69 kanak-kanak dan 40 wanita manakala 1,910 yang lain cedera dalam serangan Israel di Semenanjung Gaza, menurut Kementerian Kesihatan Palestin. -Agensi


Penyelidikan pertanian perlu dipertingkat: Mohamad Sabu

KANGAR, 18 Syawal 1444H, Selasa – Dalam usaha menghadapi cabaran global seperti isu bekalan makanan dan cuaca panas, Malaysia perlu menitikberatkan penyelidikan dalam sektor pertanian, kata Menteri Pertanian dan Keterjaminan Makanan, Datuk Seri Mohamad Sabu.

Beliau berkata, negara maju seperti China berada di depan kerana mereka memberikan tumpuan kepada perkara itu.

“Kita (Malaysia) juga sedang berusaha ke arah itu dan saya berharap satu hari nanti kita mampu capai ke tahap tersebut, hasil daripada pembangunan dalam bidang penyelidikan secara berterusan,” katanya kepada pemberita di sini hari ini.

Beliau berkata demikian selepas merasmikan Persidangan Sains dan Tanah Antarabangsa (SOILS 2023) anjuran Fakulti Perladangan dan Agroteknologi Universiti Teknologi MARA (UiTM) Cawangan Perlis dengan kerjasama Persatuan Sains Tanah Malaysia.

Turut hadir Rektor UiTM Perlis, Prof. Madya Ts. Dr. Shukor Sanim Mohd Fauzi dan Presiden Persatuan Sains Tanah Malaysia, Dr Rosazlin Abdullah.

Mohamad berkata, bidang pertanian dan keterjaminan makanan kini diberi perhatian serius oleh pemimpin seluruh dunia dan China, sebagai contoh, menggunakan teknologi baharu secara meluas dalam bidang pertanian dan penternakan.

“Semua diuruskan menggunakan teknologi terkini termasuk dalam pengurusan ternakan, operasi mesin dan sebagainya yang boleh tingkatkan hasil,” katanya dan beliau akan turut meminta kerajaan menambah peruntukan bagi penyelidikan dalam bidang pertanian menerusi belanjawan akan datang. – Bernama


Larangan eksport ayam mulai 1 Jun sehingga bekalan domestik stabil

PUTRAJAYA, 23 Syawal 1443H, Selasa – Larangan eksport ayam mulai 1 Jun ini akan dikenakan sehingga bekalan domestik stabil, kata Menteri Pertanian dan Industri Makanan, Datuk Seri Dr Ronald Kiandee.

Beliau berkata, langkah itu akan melibatkan eksport kira-kira 3.6 juta ayam setiap bulan ke negara termasuk Singapura, Vietnam dan Pakistan.

Beliau berkata, kementerian akan memantau bekalan tempatan dan mengkaji semula larangan eksport dengan sewajarnya, tanpa memberi jangka masa.

“Ini berdasarkan kitaran hidup ayam ternakan antara 35 hingga 40 hari sebelum boleh dijual.

“Pada masa ini, tiada keperluan bagi pengeluar ayam Malaysia untuk menjual sejumlah ayam sebelum mereka dibenarkan mengeksport,” katanya.

Selain itu, katanya, kerajaan bersetuju menaikkan subsidi ayam kepada RM1.40 dengan harapan dapat mengekalkan harga di pasaran dan mengekalkannya pada RM8.90 (harga siling ayam standard).

Kiandee berkata, Malaysia, yang menggunakan kira-kira 1.8 hingga dua juta ekor ayam setiap hari, tidak menghadapi kekurangan bekalan ayam sejak beberapa tahun kebelakangan ini.

Bagaimanapun, beliau berkata, bekalan negara terancam baru-baru ini kerana penternak mengalami cabaran untuk memastikan tahap sara diri (SSL) akibat penyakit, ayam kurang berat dan kos.

Beliau mengakui terdapat kekurangan ayam keseluruhan yang diperhatikan di pasar borong, namun bekalan potongan ayam bagaimanapun tidak menghadapi masalah sedemikian.

Sementara itu, Ketua Setiausaha MAFI, Datuk Haslina Abdul Hamid berkata, kementerian sedang mengkaji permohonan loji ayam di negara berbeza untuk membekalkan ayam ke Malaysia.

Pada masa ini terdapat 17 kilang di negara termasuk Brazil, China dan Thailand mengeksport kedua-dua potongan keseluruhan dan ayam.

“Kementerian kini sedang menjalankan pemeriksaan dan menyemak dokumen yang diperlukan ke atas loji sedia ada untuk diperbaharui akreditasi (sijil) ladang mereka oleh pihak berkuasa kita,” katanya.


Pertahan pekerja seks? Kumpulan hak asasi hipokrit!

BANGI, 15 Syaaban 1442H, Isnin – Kumpulan hak asasi manusia dianggap hipokrit kerana didakwa mempertahankan hak asasi pekerja seks yang menyalahi undang-undang.

Ini kerana pemeliharaan hak asasi wanita yang syumul bukanlah dengan mengayakan industri pelacuran dan memberi upah yang tetap kepada pelacur, sebaliknya memelihara kebajikan wanita supaya mereka mampu menyara diri dalam keadaan terhormat.

Menegaskan perkara itu, Ketua Wanita Ikatan Muslimin Malaysia (ISMA), Dr Suriani Sudi berkata, betapa hipokritnya golongan hak asasi manusia yang bertuhankan Barat kononnya memperjuangkan hak asasi wanita, hakikatnya hanya menjadikan wanita medium pemuas nafsu lelaki durjana.

“Lelaki yang mendatangi pelacur hakikatnya bukan lelaki yang baik. Perbuatan hubungan seks telah digariskan sebagai satu perbuatan yang perlu dilakukan dengan rasa penuh tanggungjawab selain mendapat keseronokan jiwa.

“Oleh yang demikian, Islam dan agama lain telah menggariskan bahawa berjimak hanyalah dibenarkan untuk pasangan yang telah berkahwin bagi mengelakkan pelbagai masalah yang timbul daripada penzinaan yang berleluasa,” katanya dalam kenyataan hari ini.

Dalam pada itu, Ustazah Suriani menegaskan bukanlah jalan terakhir bagi wanita yang terdesak untuk menjaja tubuhnya kepada lelaki yang penuh hawa nafsu demi sesuap nasi.

“Banyak lagi pintu rezeki lain yang halal dan baik untuk mereka terokai.

“Islam mengharamkan perbuatan itu dan menghukum mereka yang berzina dengan 100 kali sebatan atau rejam sehingga mati,” katanya.

Bahkan tegas beliau Islam menjaga martabat wanita serta melindungi mereka.

“Islam melindungi wanita dengan meletakkan bapanya sebagai wali yang bertanggungjawab untuk menikahkannya, supaya tidak semudah-mudahnya mana-mana lelaki datang berkahwin seterusnya tidak menjalankan tugasan dan tanggungjawab sebagai suami.

“Islam melindungi wanita dengan menetapkan bapanya sebagai wali dan sekiranya tiada bapa, maka abang kandungnya, dan sekiranya tiada abang kandung, saudara kandung lelaki yang lain.

“Sekiranya tiada semua itu, kerajaanlah yang bertanggungjawab memastikan keselamatan dan kesejahteraan seorang wanita dalam negara tersebut,” katanya.


PRN Sabah: 447 calon bertanding di 73 DUN

KOTA KINABALU, 24 Muharram 1442H, Sabtu – Suruhanjaya Pilihan Raya (SPR) menerima 447 kertas pencalonan untuk bertanding di 73 kerusi Dewan Undangan Negeri (DUN) pada Pilihan Raya Negeri (PRN) Sabah 26 September ini selepas tempoh penamaan berakhir pukul 10 pagi tadi.

Pengerusi SPR, Datuk Abdul Ghani Salleh berkata, daripada jumlah itu 404 calon adalah lelaki manakala 43 lagi calon wanita.

Beliau berkata, daripada 447 calon itu, seramai 73 adalah daripada Parti Cinta Sabah (PCS), diikuti Parti Warisan Sabah (Warisan) (53), Parti Pertubuhan Kebangsaan Sabah Bersatu (USNO) (47), Parti Liberal Demokratik (LDP) (46), Barisan Nasional (BN) (41), Perikatan Nasional (PN) (29), Parti Gagasan Rakyat Sabah (Gagasan) (28), Parti Perpaduan Rakyat Sabah (PPRS) (23) dan Parti Bersatu Sabah (PBS) (22).

“Selain itu, Pertubuhan Kinabalu Progresif Bersatu (UPKO) sebanyak 12 calon, PKR (tujuh), Parti Harapan Rakyat Sabah (Harapan Rakyat) (lima), Parti Kerjasama Anak Negeri (Anak Negeri) (dua) dan masing-masing satu calon bagi Parti Amanah Negara (Amanah), Parti Kebangsaan Sabah (PKS) serta Pertubuhan Perpaduan Rakyat Kebangsaan Sabah (Pertubuhan).

“Sepanjang tempoh penamaan calon, hanya terdapat satu kertas penamaan telah ditolak atas sebab calon tidak layak bertanding kerana telah diisytihar bankrap,” katanya pada sidang akhbar di sini hari ini.

Abdul Ghani berkata, seramai 56 calon Bebas turut disahkan bertanding pada PRN Sabah.

Beliau berkata DUN Bengkoka, menyaksikan calon terbanyak bertanding iaitu 11 penjuru diikuti Inanam dengan pertandingan 10 penjuru.

“Sebanyak 26 DUN akan menyaksikan pertandingan enam penjuru, 15 DUN (lima penjuru) dan 13 DUN (tujuh penjuru).

“Selain itu, enam DUN (lapan penjuru), lima DUN (empat penjuru) dan tiga DUN (tiga penjuru),” katanya.

Beliau berkata calon termuda pada PRN Sabah kali ini berusia 22 tahun yang bertanding di Tandek, manakala calon tertua berumur 75 tahun bertanding di DUN Bugaya.

“Kita menjangkakan peratusan keluar mengundi pada PRN Sabah kali ini boleh mencecah kira-kira 75 peratus dan keputusan pengiraan undi dijangka boleh diselesaikan sebelum pukul 12 malam 26 September ini,” tambahnya. – Bernama


Pesuruhjaya Kehakiman tarik diri dengar kes saman 1MDB, SRC

KUALA LUMPUR, 20 Syawal 1442H, Selasa – Pesuruhjaya Kehakiman Mahkamah Tinggi, Liza Chan Sow Keng menarik diri daripada mendengar kes saman yang dikemukakan 1Malaysia Development Bhd (1MDB), terhadap firma guaman Tetuan Wong & Partners serta kes saman SRC International Sdn Bhd terhadap Datuk Seri Najib Razak dan enam lagi.

Apabila dihubungi, peguam dari Tetuan Rosli Dahlan Saravana Partnership, yang bertindak bagi pihak 1MDB dan SRC berkata, semasa prosiding mahkamah melalui sidang video hari ini, Pesuruhjaya Kehakiman Chan memaklumkan pihaknya memutuskan untuk menarik diri daripada mendengar kes itu kerana bekas Perdana Menteri adalah rakan beliau.

“Walaupun sudah bertahun-tahun mereka tidak berhubung, beliau berpendapat dia harus menarik diri daripada mendengar kes itu untuk mengelakkan sebarang syak wasangka atau dakwaan berat sebelah atau berpihak.

“Jadi perkara itu dikembalikan semula untuk pengurusan kes di hadapan mahkamah berbeza dan tarikh baharu akan ditetapkan tidak lama lagi,” kata peguam itu.

Pada 7 Mei, SRC selaku plaintif, di bawah pengurusan baharunya, memfailkan saman terhadap bekas Perdana Menteri, Datuk Seri Najib Razak dan enam lagi atas dakwaan melakukan pecah amanah serta melanggar kewajipan statutori berhubung pinjaman Kumpulan Wang Persaraan Diperbadankan (KWAP) berjumlah RM4 bilion kepada SRC.

Dalam writ samannya, SRC, yang merupakan anak syarikat 1MDB, menamakan Najib serta enam bekas pengarah SRC iaitu Datuk Suboh Md Yassin, Nik Faisal Ariff Kamil, Datuk Mohammed Azhar Osman Khairuddin, Shahrol Azral Ibrahim Halmi, Tan Sri Ismee Ismail dan Datuk Che Abdullah@Rashidi Che Omar sebagai defendan.

Najib merupakan Penasihat Emeritus SRC dari 1 Mei 2012 hingga 4 Mac 2019.

SRC, yang kini dimiliki sepenuhnya oleh Menteri Kewangan (Diperbadankan) (MKD), mendakwa semua defendan berkomplot dan melakukan pecah amanah selain mendakwa bekas Perdana Menteri itu salah guna kuasa serta mendapat manfaat peribadi daripada dana SRC selain menyeleweng dana berkenaan.

Oleh itu, plaintif menuntut deklarasi supaya semua defendan bertanggungjawab membayar kerugian dana pelaburan akibat penggunaan jumlah pinjaman tersebut selain ganti rugi am, teladan, tambahan dan faedah, kos serta relif lain yang difikirkan sesuai oleh mahkamah.

SRC dalam writ samannya menyebut pada Januari 2019, syarikat itu telah diletakkan di bawah jagaan pegawai daripada Kementerian Kewangan (pengurusan baharu) dan setelah meneliti serta menyemak rekod SRC, mendapati bahawa pengarah terdahulu SRC tidak mengambil sebarang langkah munasabah bagi memastikan pinjaman KWAP berjumlah RM4 bilion kepada SRC pada 2011 dan 2012 digunakan dengan betul bagi membiayai aktiviti pelaburan am syarikat itu dan keperluan modal kerja am.

Dakwa syarikat itu, pengarah terdahulu tidak memantau pelupusan berjumlah RM3.6 bilion kepada SRC BVI (dana pelaburan dicadangkan) kononnya bagi SRC melaksanakan aktiviti pelaburan dalam sektor tenaga dan sumber di luar negara serta gagal memantau pendedahan Kerajaan Malaysia terhadap jaminan yang diberikan kepada SRC dan gagal menyoal siasat penyalahgunaan dana SRC.

Ia juga mendakwa, pengurusan baharu itu turut mendapati sejumlah besar pengeluaran, pemindahan dan penggunaan pinjaman KWAP adalah secara frod atau salah.

Sementara itu, 1MDB selaku plaintif, pada hari yang sama juga (7 Mei) memfailkan saman terhadap firma guaman Tetuan Wong & Partners dan rakan kongsinya Brian Chia Hock Gee sebagai defendan pertama dan kedua.

1MDB menerusi writ samannya mendakwa, kedua-dua defendan secara bersama dan berasingan melanggar kewajipan statutori terhadap syarikat itu bagi pihak Najib dan ahli perniagaan Low Taek Jho atau Jho Low serta sekutu mereka sehingga menyebabkan 1MDB mengalami kerugian sebanyak AS$1 bilion.

1MDB menuntut ganti rugi AS$1 bilion serta pembayaran fi perundangan sebanyak RM664,821.21. – Bernama


Rekod 3 kes baharu, China ‘kurung’ penduduk Yuzhou

BEIJING, 1 Jamadilakhir 1443H, Selasa – Lebih sejuta penduduk di bandar China diarahkan berkurung di rumah selepas negara itu merekodkan tiga kes jangkitan COVID-19 tanpa gejala berkuat kuasa mulai hari ini.

Sebelum ini, Beijing menjalankan pendekatan ‘sifar COVID-19’ dengan sekatan sempadan yang ketat dan penutupan bersasar sejak virus muncul.

Yuzhou, sebuah bandar dengan populasi kira-kira 1.7 juta penduduk di wilayah Henan, mengumumkan perintah berkurung ke atas semua rakyat mulai tengah malam tadi, sebagai langkah mengawal penularan wabak itu.

Pengumuman perintah itu dibuat selepas tiga kes baharu dikesan dalam beberapa hari lalu.

Perintah itu mengarahkan orang ramai supaya tidak keluar dari rumah dan semua komuniti perlu menubuhkan pengawal serta pintu pagar untuk melaksanakan langkah pencegahan dan kawalan wabak secara ketat.

Bandar itu turut mengumumkan keputusan menghentikan perkhidmatan bas dan teksi serta menutup pusat membeli-belah, muzium termasuk kawasan tumpuan pelancong.

China melaporkan 175 lagi kes COVID-19 baharu pada Selasa, termasuk lima di wilayah Henan dan lapan lagi dalam kluster berasingan yang dikaitkan dengan kilang pakaian di bandar Ningbo.

Walaupun kes yang dilaporkan rendah berbanding negara lain, jangkitan baharu dalam beberapa minggu kebelakangan ini telah mencecah angka tertinggi sejak Mac 2020.-  Agensi


COVID-19: KKM jangka kes harian mulai stabil dalam 1, 2 minggu

KUALA LUMPUR, 1 Zulhijjah 1442H, Ahad – Kementerian Kesihatan (KKM) menjangkakan jumlah kes harian COVID-19 di negara ini, mulai stabil dan menunjukkan penurunan dalam tempoh seminggu atau dua minggu, kata Ketua Pengarah Kesihatan Tan Sri Dr Noor Hisham Abdullah.

Beliau berkata dengan proses vaksinasi yang giat dilaksanakan di seluruh negara serta kawalan kesihatan awam masih berkuat kuasa seperti sekatan pergerakan ketika ini, mampu melandaikan semula keluk jangkitan wabak itu.

Katanya, lonjakan kes baharu sejak beberapa hari lepas adalah berikutan lebih banyak saringan bersasar COVID-19 dilaksanakan khususnya di Selangor dan Kuala Lumpur yang dikenakan Perintah Kawalan Pergerakan Diperketatkan (PKPD) ketika ini.

“KKM sudah jangkakan memang dengan sekatan pergerakan di kawasan Lembah Klang, kes harian akan meningkat kerana saringan bersasar dan saringan komuniti dilaksanakan.

“Namun, saya yakin dengan kaedah kawalan yang baik (sekatan pergerakan) kita akan lihat jumlah kes lebih stabil serta menunjukkan penurunan dalam seminggu lebih atau dua minggu. Pada masa sama, proses vaksinasi perlu dipercepatkan,” katanya.

Beliau berkata demikian ketika menjadi tetamu program ‘The Nation’ bertajuk ‘COVID-19: Apa Lagi Ikhtiar Kita’ terbitan Bernama TV yang dihoskan Pengerusi Pertubuhan Berita Nasional Malaysia (Bernama) Datuk Ras Adiba Radzi.

Dalam pada itu, Dr Noor Hisham berkata mengambil pengalaman dan iktibar daripada kesan gelombang kedua COVID-19 sebelum ini, negara perlu lebih berhati-hati dan tidak tergesa-gesa untuk membuka beberapa sektor yang boleh mencetuskan lagi lonjakan kes baharu.

Beliau berkata pematuhan yang berterusan oleh semua pihak serta penguatkuasaan prosedur operasi standard (SOP) di lapangan seperti sektor perkilangan, perlu dipertingkatkan dalam usaha mengawal lebih banyak jangkitan khususnya melibatkan penularan di tempat kerja.

Menjelaskan situasi kapasiti beberapa hospital yang dilaporkan sesak dengan jumlah pesakit COVID-19, beliau berkata KKM sedang giat meningkatkan keupayaan hospital untuk menampung pesakit terutama individu dengan jangkitan tahap empat dan lima di unit rawatan rapi (ICU).

“Masalah yang kami hadapi ialah pesakit tahap empat dan lima mengambil masa lama untuk dirawat dalam ICU antara dua hingga lima minggu termasuk yang memerlukan alat bantuan pernafasan.

“Inilah kekangan yang dihadapi kerana jumlah pesakit tahap empat dan lima juga bertambah dan menjadi sesak. Oleh sebab itu KKM sedaya upaya meningkatkan lagi kapasiti hospital,” katanya.

Terdapat lima tahap jangkitan COVID-19. Tahap satu – tidak bergejala; tahap dua – bergejala ringan; tahap tiga – bergejala dan mengalami radang paru-paru; tahap empat – bergejala, mengalami radang paru-paru dan perlukan bantuan oksigen; serta tahap lima – bergejala kritikal dan memerlukan rawatan di ICU.

Semalam, Malaysia mencatatkan kes harian tertinggi dengan 9,353 kes baharu dengan 29 lagi kluster baharu termasuk 19 kluster tempat kerja. – Bernama


Keputusan PRN ‘hint’ rakyat Sarawak mahu pembangunan bertaraf negeri maju

KUCHING, 15 Jamadilawal 1443H, Isnin – Kemenangan besar Gabungan Parti Sarawak (GPS) pada Pilihan Raya Negeri (PRN) Sarawak memberi mesej jelas rakyat mahukan sebuah kerajaan negeri yang kuat dan stabil.

Ia adalah terjemahan kepada harapan rakyat yang mahukan pembangunan negeri ke tahap lebih tinggi bertaraf negeri maju, di mana kemakmuran negeri dikongsi seadil-adilnya.

Presiden Pertubuhan Gerakan QIAM (QIAM), Datuk Sirajuddin Salleh berkata, masyarakat pedalaman, orang ulu dan warga rumah panjang tentu ingin bersama secara aktif di tengah-tengah arus pembangunan negeri dan negara.

“Juga jelas daripada majoriti GPS yang sangat besar ini ialah politik perpaduan kaum dan penyatuan ummah yang merupakan prasyarat utama untuk keharmonian dan ketenteraman seluruh rakyat Sarawak.

“QIAM yakin rakyat Sarawak sudah cukup matang  mengambil iktibar perpecahan parti-parti di Semenanjung telah banyak merugikan rakyat dan negara. Pembangunan ekonomi menjadi tergugat.

“Mungkin inilah juga ilmu yang mesti dipelajari oleh pemimpin-pemimpin parti politik Semenanjung bahawa perpaduan dan penyatuan ummah adalah kunci kepada segala agenda negara yang seterusnya,” katanya.

Dalam pada itu, Sirajuddin berkata, kekalahan besar parti-parti pembangkang juga membawa mesej yang amat jelas bahawa politik cauvinis dan perkauman DAP dan kuncu-kuncunya ditolak mentah-

mentah oleh rakyat yang sekarang ini kian berpendidikan.

“Sebelum ini, mereka ditolak di Melaka. Semoga rakyat Semenanjung juga mengikut jejak langkah rakyat Sarawak dan Melaka yang jelas menolak DAP.

“QIAM mengharapkan kepimpinan politik di Semenanjung mengambil iktibar sebaik mungkin dari kedua-dua Pilihan Raya Negeri Sarawak dan Melaka untuk mencorakkan jajaran penyatuan ummah yang terbaik demi masa hadapan negara tercinta ini.

“Apa juga jajaran yang dibentuk, perpaduan nasional hendaklah sentiasa dijulang tinggi,” katanya.

Sabtu lalu, GPS mencatat kemenangan besar 76 kerusi dalam PRN, yang memberi tamparan hebat ke atas Pakatan Harapan (PH) di mana DAP hanya memenangi dua kerusi – Pending dan Padungan.

Kejayaan GPS itu mengatasi kemenangan 72 kerusi yang diraih Barisan Nasional pada PRN Sarawak yang ke-11.


AKPK saran peminjam nilai kewangan moratorium berakhir

KUALA LUMPUR, 11 Safar 1442H, Selasa – Agensi Kaunseling dan Pengurusan Kredit (AKPK) menyarankan para peminjam mengambil langkah proaktif dalam menilai kedudukan kewangan mereka pada masa ini dan masa hadapan berikutan tempoh automatik moratorium bakal berakhir esok.

Ketua Pegawai Eksekutif Azaddin Ngah Tasir berkata para pelanggan yang menjangkakan menghadapi kesukaran untuk meneruskan pembayaran balik pinjaman harus menghubungi pihak bank masing-masing bagi berbincang pembayaran balik pinjaman mereka selepas moratorium berakhir.

“Ketika ekonomi negara sedang menunjukkan tanda-tanda pemulihan, kami faham masih terdapat ramai individu yang cuba sedaya upaya untuk menangani impak pandemik COVID-19.

“”Terdapat pelbagai pilihan bantuan pembayaran balik pinjaman bersasar bagi membantu pelanggan menguruskan kewangan mereka dengan lebih baik. Antaranya seperti mengurangkan jumlah komitmen bulanan, melanjutkan jadual pembayaran balik pinjaman dan/atau menukar syarat-syarat pembiayaan bagi menyesuaikan diri mereka dengan situasi yang belum pernah berlaku sebelum ini,” katanya dalam satu kenyataan, hari ini.

Pihak AKPK akan menyediakan beberapa pelan pembayaran balik pinjaman yang sesuai selepas mempertimbangkan komitmen kewangan pelanggan secara menyeluruh,” kata Azaddin.

“Pelanggan juga boleh mendapatkan nasihat dan bantuan daripada AKPK sekiranya cadangan dari pihak bank tidak memenuhi komitmen kewangan mereka secara menyeluruh ataupun mereka sudahpun mempunyai beberapa pinjaman dari bank,” katanya.

AKPK juga ada menyediakan khidmat kaunseling dan pendidikan dalam pengurusan kewangan secara berhemat.

“Khidmat-khidmat tersebut akan membantu para pelanggan untuk meningkatkan produktiviti mereka di tempat kerja dan dan seterusnya memberikan ketenangan minda apabila situasi kewangan terkawal,” tambah beliau. – Bernama


Pendapatan rakyat masih rendah, kerajaan tak boleh laksana GST

KUALA LUMPUR, 21 Syaaban 1444H, Selasa – Malaysia belum bersedia untuk melaksanakan semula Cukai Barang dan Perkhidmatan (GST) dalam masa terdekat, kata Perdana Menteri di persidangan Dewan Rakyat, hari ini.

Datuk Seri Anwar Ibrahim mengulangi bahawa pendapatan rakyat perlu ditingkatkan terlebih3 dahulu sebelum GST dikembalikan.

“Saya sebelum ini menegaskan bahawa dari segi kecekapan dan sistem percukaian yang telus, kita belum bersedia untuk3 melaksanakan GST lagi.

“Pendapatan rakyat masih sangat rendah. Oleh itu, kita tidak akan dapat mengembalikan semula GST dalam tempoh enam hingga 12 bulan akan datang.

“Cukai Keuntungan Modal dan Cukai Barang Mewah yang kita perkenalkan baru-baru ini adalah lebih daripada mencukupi untuk negara memperoleh pendapatan tambahan, selain menjadi langkah utama untuk menghapuskan pengelakan cukai,” katanya pada Waktu Soal Menteri di Dewan Rakyat, hari ini.

Anwar berkata demikian sebagai menjawab soalan tambahan Datuk Dr Zulkafperi Hanapi (Perikatan Nasional-Tanjong Karang) sekiranya kerajaan bercadang untuk mengembalikan semula GST selepas pilihan raya negeri yang akan berlangsung tahun ini.

Memetik negara lain seperti sistem percukaian Singapura, Kanada dan New Zealand, Anwar berkata, Malaysia masih jauh ketinggalan dari segi memenuhi pendapatan minimum bagi pengembalian semula GST.

“Rakyat mereka mempunyai pendapatan minimum untuk GST (dan) jika kita bandingkan, kita mempunyai kira-kira 130,000t keluarga miskin dan miskin tegar daripada kategori B40. Oleh itu, ini tidak boleh dilakukan sekarang,” katanya.

Tambahnya, kerajaan juga tidak akan berkompromi dengan kumpulan elit yang mengelak daripada membayar cukai dan mempunyai akaun di luar negara.

“Keadaan sedemikian berlaku di mana mereka mengelak daripada membayar cukai dan menghantar wang mereka ke luar negara. Ini juga sebab saya meminta pihak berkuasa yang berkaitan untuk menyiasat, termasuk yang dilaporkan dalam Kertas Pandora.

“Malangnya, ramai antara kita masih mempertahankan golongan sebegini dengan menggunakan kes sebelum ini sebagai contoh. Namun saya tidak kisah ia kes baharu atau lama.

“Jika anda terlibat dalam penyelewengan, rasuah dan mencuri wang rakyat, anda masih perlu membayar apa yang anda berhutang kepada negara,” katanya.

Sebelum ini, Anwar berkata, kerajaan tidak bercadang untuk memperkenalkan semula GST atau sebarang cukai penggunaan meluas bagi mengurangkan hutang negara.

Beliau berkata, kerajaan sebaliknya akan memilih langkah lain untuk mengurangkan perbelanjaan negara dan liabiliti kerajaan yang mencecah RM1.5 trilion, merangkumi 82 peratus daripada keluaran dalam negara kasar (KDNK).


Scam poligami atau scam hawa nafsu?

SCAM poligami ini adalah nama lain kepada kebaculan spesis lelaki yang tahu bahawa mereka tidak akan melepasi syarat-syarat berpoligami yang diperuntukkan di dalam Enakmen Syari’ah negeri masing-masing.

Ia merupakan satu pilihan mudah kepada majoriti para lelaki atau suami yang tidak rasa berdosa menzalimi isteri pertama atau isteri mereka.

Ia juga satu bisnes ‘haram’ yang mempergunakan agama Islam sebagai alasan untuk merasionalkan tindakan pelanggaran undang-undang dan juga memperdayakan pasangan atau salah seorang pasangan yang jahil dan tidak sabar.

Sekiranya dilakukan oleh orang-orang yang berlatar belakangkan agama sekalipun, ia bukan ‘fatwa’ yang boleh diguna pakai.

Tuduhan bahawa pihak yang menyusahkan dan menyukarkan poligami adalah pejabat agama atau mahkamah Syari’ah sangat tidak bertanggungjawab dan sangat berprejudis.

Ia hanya akan dilontarkan oleh puak liberal feminis atau lelaki yang terhalang hajatnya untuk menikmati ‘paha ayam’ yang lebih sedap dan lazat daripada yang sudah tersedia di rumah.

Kursus-kursus pra-perkahwinan juga tidak akan mampu menyekat scam poligami ini daripada berlaku.

Saya tidaklah mengatakan bahawa sistem sedia ada sekarang paling sempurna, tetapi masih boleh diperbaiki dan dipertingkatkan.

Seseorang lelaki atau suami yang bertanggungjawab dan cintakan isterinya akan membuat permohonan rasmi untuk berpoligami di Mahkamah Syari’ah.

Syarat-syarat yang dikenakan mungkin kelihatan ketat atau berat kepada pihak pemohon, akan tetapi peruntukan-peruntukan tersebut bertujuan untuk melindungi kepentingan isteri (dan secara tidak langsung) kepada anak-anak yang masih di bawah tanggungannya.

Topik kehidupan berpoligami dan perceraian juga yang sangat berkaitan dengan isu ini, tetapi ia lebih sesuai disentuh dalam penulisan lain. Insya-Allah sekiranya berkesempatan, saya akan menulis tentang isu-isu ini.

Saya pernah menyaksikan satu perbicaraan untuk berpoligami ketika saya menjadi seorang peguam Syar’ie di Selangor satu masa dahulu. Di saat sang suami sedang ‘disoal siasat’ oleh Hakim, isteri pertama dan bakal madu boleh bercubit-cubitan pulak di galeri awam!

Juga satu kes lagi di mana permohonan dibuat oleh pasangan yang tidak mempunyai anak (bersebab daripada pihak isteri) dan jawatan atau gaji si isteri adalah lebih tinggi daripada si suami, yang berkerja sebagai kerani sahaja!

Dalam kedua-dua kes di atas, Hakim membuat keputusan membenarkan permohonan tersebut dan malah mendoakan lagi keberkatan perkahwinan pasangan-pasangan berkenaan.

Dalam scam poligami ini, wang tidak akan menjadi masalah. Tetapi yang mendominasi pemikiran pihak yang mengambil jalan mudah ini adalah ‘Hawa Nafsu’, bukan yang bersifat syahwat semata-mata tetapi hawa nafsu yang telah mempengaruhi akal, jiwa dan hati pihak-pihak yang terlibat.

Pihak Polis Diraja Malaysia (PDRM) dan Suruhanjaya Pencegahan Rasuah Malaysia (SPRM) mungkin tidak ada kuasa untuk menyiasat kes-kes ini disebabkan halangan bidang kuasa dan pihak berkuasa agama Islam juga mungkin terbatas atas sebab yang sama.

Ataupun juga operasi mereka sangat licik hingga sukar dikesan untuk diambil tindakan. Allahu a’lam.

Saya berpandangan, isu scam poligami ini tidak boleh diperhalusi atau dikupas secara terpencil kerana pendekatan seperti ini tidak akan membawa sebarang penyelesaian yang berkesan.

Fenomena ini perlu dilihat dalam konteks yang lebih luas, dengan menyentuh aspek-aspek sosial, ekonomi, pendidikan, sistem nilai dan aliran-aliran ideologi dan politik semasa yang mengelilingi kehidupan masyarakat dan umat Islam secara umum pada hari ini.

Setiap aspek saling berkait antara satu sama lain.

Adalah tidak wajar juga untuk kita ‘memaksa’ Islam supaya menyelesaikan sesuatu masalah yang ditimbulkan oleh sistem nilai, ideologi atau perundangan yang datang bukan daripada petunjuk Allah.

Terdapat keperluan mendesak untuk mengislah pemikiran masyarakat dan umat Islam dengan kefahaman yang betul mengenai Islam, tanpa dipengaruhi oleh sebarang ideologi songsang (atas apa jenama sekalipun) dan tanpa ditentukan oleh hawa nafsu.

Gerakan-gerakan liberal, feminisme dan kebebasan mutlak, yang lahir daripada falsafah akal tanpa bimbingan wahyu Allah termasuk di dalam senarai ancaman terhadap umat Islam dan institusi kekeluargaan umat ini.

Satu institusi halal yang dibenarkan oleh Syara’ iaitu poligami (apabila dilaksanakan dengan jujur dan bertanggungjawab) kini telah di-mangsa-kan dan dipersalahkan akibat dorongan hawa nafsu pihak-pihak yang tidak bertanggungjawab.

Di saat terdapat sebahagian wanita Islam menolak poligami (yang boleh dimaafkan sekiranya mereka jahil), berlaku pula scam poligami ini yang hanya menguntungkan pihak-pihak yang menolak mentah-mentah amalan poligami ini, hanya atas dorongan kebencian dan kejengkelan mereka terhadap Syari’at Islam seluruhnya!

Scam poligami ini sebenarnya merupakan satu lagi manifestasi ancaman yang dihadapi oleh umat Islam, yang perlu dihadapi dengan membongkar dan menghancurkan akar umbi kemungkaran yang sudah bertapak lama di dalam masyarakat Islam.

Pengerusi Ikatan Peguam-Peguam Muslim Malaysia (iPeguam)
Mohd Luttfi Abd Khalid


Undi 18: Persiap anak muda dari jadi mangsa kerakusan dunia politik

BANGI, 29 Muharram 1443H, Selasa – Persidangan Meja Bulat Kongres Nasional 2021 – yang melibatkan 200 pemikir muda bersama enam orang pakar – telah berbahas pelbagai isu dan dasar negara daripada pelbagai kluster.

Antara isu yang dibahaskan termasuk pendaftaran pemilih automatik dan kelayakan mengundi pada usia 18 tahun (Undi 18).

Mengulas perkara itu, perwakilan kluster politik dikenali sebagai Zulilham berkata, kerajaan dan Suruhanjaya Pilihan Raya (SPR) tidak mempunyai data yang konkrit terhadap sikap, minat dan tahap kesedaran anak muda akan kepentingan mengambil posisi dalam politik serta menentukan hala tuju negara.

Justeru, beliau bimbang wujud segelintir pihak yang berkepentingan menggunakan tenaga golongan berkenaan atas kepentingan parti masing-masing.

Sementara itu, Husna Rosli yang juga salah seorang perwakilan berkata: “Kita tidak boleh mengelak akan perlaksanaan Undi 18 kerana ianya telah dipersetujui oleh pelbagai pihak”.

Yang paling penting ketika ini adalah pemantapan kesediaan individu tersebut, katanya.

“Perkasakanlah Modul Pendidikan Sejarah, Sivik Kewarganegaraan dan Moral agar para pelajar sedar akan kepentingan peranan mereka dalam mencorak masa hadapan negara,” katanya.

Mentor kluster politik, Shuib Noruddin yang turut bersama-sama mengupas isu berkenaan berkata, menurut data, rakyat Malaysia masih culas untuk turun mengundi.

Sehubungan itu, beliau berpandangan perlunya satu undang-undang khas yang mewajibkan semua rakyat untuk mengundi.

“Di samping itu, peranan agensi kerajaan seperti kementerian belia perlu bertindak awal dalam mempersiapkan anak muda daripada menjadi mangsa kerakusan dunia politik.

“Tambahan lagi, ruang pekerjaan kepada anak muda yang bakal melibatkan diri dalam bidang politik harus disediakan dengan penuh berstruktur,” katanya.

Di akhir ucapan, Shuib berpesan bahawa anak muda adalah pewaris negara, oleh itu semua pihak harus memainkan peranan dalam memastikan corak pemikiran mereka terus terpandu bermula daripada insititusi keluarga, pendidikan sehinggalah ke pihak kerajaan.


PAS, UMNO, Bersatu perlu disatukan ikut acuan hijrah

BANGI, 30 Zulhijjah 1442H, Isnin – PAS, UMNO dan Bersatu perlu disatukan menerusi pendekatan acuan hijrah dengan mengambil kira masyarakat majmuk negara ini.

Presiden PAS, Datuk Seri Abdul Hadi Awang berkata, penyatuan tiga parti teras Melayu-Islam dan Bumiputera itu bertujuan memimpin perubahan dengan penubuhan Muafakat Nasional (MN).

Ia turut disertakan pendekatan masyarakat majmuk dengan penubuhan Perikatan Nasional (PN) bersama prinsip yang anjal bagi melakukan perubahan positif.

Pada masa sama katanya, tidak menghapuskan rupa bangsa dan budaya masing-masing yang berkonsepkan tiada paksaan beragama dan adil kepada semua.

“Jangan terlepas pandang dalam mengambil iktibar daripada peristiwa hijrah. Pelaksanaan realiti perpaduan dalam kalangan umat masyarakat majmuk yang paling berjaya dalam sejarah politik dunia.

“Kejayaan yang telah menyatukan manusia daripada pelbagai agama dan bangsa, berkonsepkan adil kepada semua dan tiada paksaan beragama,” katanya dalam kenyataan hari ini.

Abdul Hadi berkata, bersama konsep Islam adil kepada semua, ia telah membawa mesej yang menyatukan rakyat dalam masyarakat majmuk di kala Islam dilaksanakan dengan sempurna.

Katanya, inilah kejayaan yang dimulakan dengan hijrah Rasulullah ﷺ yang bersejarah.

“Inilah iktibar yang wajib dijadikan teladan oleh umat Islam, ketika kegagalan teori dan ideologi negara di seluruh dunia pada hari ini.

“Maka, pendekatan berdasarkan acuan hijrah ini perlu diperkenalkan semula di negara kita yang bermasyarakat majmuk,” katanya.


Perak tegas tidak salur air kepada Pulau Pinang

IPOH, 22 Syaaban 1443H, Jumaat – Menteri Besar Perak Datuk Seri Saarani Mohamad berkata kerajaan negeri tetap bertegas tidak akan membekalkan air mentah kepada negeri lain seperti Pulau Pinang sebaliknya, mengutamakan kepentingan penggunaan air untuk penduduk di negeri itu.

Beliau berkata, berdasarkan kepada kajian saintifik dijalankan oleh Lembaga Air Perak (LAP), Jabatan Pengairan dan Saliran (JPS), Tenaga Nasional Berhad (TNB) dan Unit Perancang Ekonomi Negeri (UPEN), penyaluran air mentah ke negeri lain akan memberi kesan kepada sektor pertanian, industri dan penjanaan tenaga elektrik.

“Sebagai contoh sekiranya bekalan air mentah di Sungai Perak disalurkan juga ke negeri lain, ia akan menyebabkan penyusutan paras air sungai dan seterusnya menjejaskan penternakan ikan sangkar di Parit, Kampung Gajah dan Teluk Intan.

“Selain itu, Perak dijangka akan menerima lebih banyak pelaburan baharu dengan pembukaan kilang-kilang seperti di Tanjung Malim dan Bagan Serai. Lagi banyak kilang dibuka, lagi banyak keperluan air terutama kilang berasaskan getah.

“Jadi, saya minta maaf bukan kerana saya tidak bersimpati (dengan negeri lain dalam isu air) tetapi kita kena menyediakan bekalan air secukupnya untuk rakyat negeri Perak,” katanya.

Beliau berkata demikian pada sidang media selepas sambutan Peringatan Hari Polis Ke-215 Tahun 2022 Peringkat Negeri Perak yang turut dihadiri Ketua Polis Perak Datuk Mior Faridalathrash Wahid di pekarangan Briged Utara, Pasukan Gerakan Am, hari ini.

Selasa lalu, Timbalan Menteri Pertanian dan Industri Makanan I Datuk Seri Ahmad Hamzah berkata, kerajaan Persekutuan berharap isu pembekalan air di Pulau Pinang, Kedah dan Perak dapat diselesaikan dengan baik berikutan kajian menunjukkan bahawa negeri-negeri di utara Semenanjung akan mengalami masalah kekurangan bekalan air menjelang 2050.

Beliau berkata, ini adalah berdasarkan Kajian Sumber Air 2010-2050 (Perunding Zaaba 2008) yang telah merumuskan bahawa kawasan utara Semenanjung meliputi Kedah, Perlis dan Pulau Pinang akan dilanda kekurangan bekalan air yang ketara pada tahun tersebut.

3 Mac lepas, Saarani berkata, Perak tidak mampu membekalkan air mentah dari Sungai Perak seperti dicadangkan di bawah Skim Penyaluran Air Mentah Sungai Perak (SPRWTS) kepada Pulau Pinang, kerana kajian menunjukkan kegunaan air bagi negeri itu sendiri adalah tidak mencukupi sepenuhnya.

Saarani berkata perkara itu sudah dimaklumkan kepada Ketua Menteri Pulau Pinang Chow Kon Yeow dan delegasinya, yang hadir pada pertemuan di Pejabat Menteri Besar, Bangunan Perak Darul Ridzuan, baru-baru ini. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Bomba Selangor berjaya gagalkan 32 cubaan bunuh diri

SHAH ALAM, 12 Syawal 1443H, Jumaat – Jabatan Penyelamat dan Bomba Malaysia (JPBM) Selangor menerima sebanyak 38 panggilan berhubung kes cubaan bunuh diri sejak awal tahun ini hingga semalam, dan daripada jumlah itu pihak bomba berjaya menggagalkan 32 cubaan.

Pengarah JPBM Selangor Norazam Khamis berkata enam lagi kes menyaksikan individu yang terlibat tidak dapat diselamatkan, dan meninggal dunia di tempat kejadian.

Beliau berkata pihaknya memandang serius dengan kekerapan panggilan berkenaan cubaan bunuh diri yang boleh dikatakan agak tinggi, menjangkau hampir setiap minggu, dan kebanyakan mereka yang terlibat didapati menghadapi masalah berkaitan percintaan, mental dan kewangan.

“Ini kita tahu ketika proses memujuk dan menenangkan mereka… majoriti daripada mereka adalah warga tempatan yang berumur dalam lingkungan 20 hingga 30 tahun,” katanya pada pemberita di Majlis Jalinan Mesra Aidilfitri Jabatan Bomba dan Penyelamat Malaysia (JBPM) Negeri Selangor di sini hari ini.

Sementara itu mengulas pengumuman Jabatan Meteorologi mengenai Monsun Barat Daya yang dijangka melanda negara dari 5 Mei hingga September ini mengakibatkan taburan hujan dijangka rendah, Norazam berkata pihaknya sedang giat melakukan pemantauan di kawasan-kawasan titik panas pembakaran terbuka sekitar Selangor dalam menghadapi sebarang kemungkinan.

“Antara lokasi lebih kerap dilakukan pemantauan ialah kawasan di Hutan Simpan Kuala Langat Selatan, Kuala Langat; kawasan hutan di Bestari Jaya, Kuala Selangor dan kawasan pertanian Johan Setia di Klang,” katanya. – Bernama


Modul cegah pelajar agama terjebak fahaman liberal diperkenal

BANGI, 20 Muharram 1442H, Selasa – Terengganu bakal memperkenalkan satu modul baharu bagi mencegah pelajar sekolah agama terjebak dalam fahaman liberal dan masalah sosial lain yang disebarkan menerusi internet.

Modul Kepemimpinan Pelajar itu akan diperkenalkan di 10 buah sekolah menengah agama (SMA) yang dikendalikan di bawah Jabatan Hal Ehwal Agama Terengganu (JHEAT).

Pesuruhjayanya, Mat Azmi Arshad berkata, Bahagian Pendidikan JHEAT kini dalam proses merangka kurikulum baharu berkaitan kepimpinan pelajar untuk diaplikasikan di semua SMA negeri itu.

“Ini adalah antara pendekatan diambil di mana kita meminta Bahagian Pendidikan JHEAT mewujudkan kurikulum baharu dari segi kepimpinan agar pelajar terhindar daripada gejala tidak sihat.

“Sejak dahulu lagi sekolah agama di Terengganu menjadi contoh dari segi kepimpinan pelajar misalnya di SMA Sultan Zainal Abidin, jadi saya berharap kurikulum baharu itu dapat diperkenalkan sekali gus melahirkan golongan pelajar yang cemerlang,” katanya dipetik Sinar Harian, hari ini.


24 kontena buangan kertas dari AS, Kanada diarah hantar pulang

BUTTERWORTH, 14 Zulhijjah 1442H, Sabtu – Jabatan Alam Sekitar (JAS) Pulau Pinang, mengarahkan 24 buah kontena membawa buangan kertas dari Amerika Syarikat dan Kanada yang cuba dilupuskan di negara ini, dihantar pulang ke negara asal masing-masing dalam pemeriksaan di Pangkalan Kontena Butterworth Utara (NBCT) di sini semalam.

Pengarah JAS Pulau Pinang, Sharifah Zakiah Syed Sahab berkata, pemeriksaan pihaknya ke atas kontena-kontena tersebut mendapati, ia mengandungi buangan kertas tanpa mendapat surat kelulusan terlebih dahulu daripada Ketua Pengarah Kualiti Alam Sekeliling Malaysia.

“Siasatan kami mendapati, 19 unit kontena dari Kanada dan lima unit dari Amerika Syarikat yang cuba dilupuskan di negara ini, pengimportnya tidak mempunyai fasiliti penerima yang memiliki lesen daripada pihak berkuasa tempatan (PBT), serta tiada lesen pengilang daripada Kementerian Perdagangan Antarabangsa dan Industri (MITI).

“Kegagalan pengimport mendapatkan kelulusan di premis penerima, boleh membawa implikasi negatif seperti kemungkinan berlaku pelupusan dan pemprosesan sisa secara haram, pembakaran terbuka serta pelbagai masalah lain,” katanya dalam kenyataan hari ini.

Katanya, proses kitar semula di premis haram juga boleh menyebabkan isu pencemaran serius, memandangkan operasi kitar semula kertas terpakai memerlukan kuantiti air yang banyak sehingga 45 meter padu air, bagi setiap satu tan metrik kertas.

Sharifah Zakiah berkata, operasi kitar semula itu juga akan menghasilkan air sisa atau efluen yang banyak, serta boleh mencemarkan parit dan sungai jika tidak dirawat terlebih dahulu.

“Mengikut perundangan, efluen perindustrian perlu dirawat terlebih dahulu, sehingga mematuhi had piawaian mengikut Peraturan-Peraturan Kualiti Alam Sekeliling (Efluen Perindustrian) 2009, sebelum dilepaskan,” katanya.

Katanya, selain pegawai JAS Pulau Pinang, operasi pemeriksaan di NBCT itu turut disertai pegawai Jabatan Kastam Diraja Malaysia, wakil operator pelabuhan Penang Port Sdn. Bhd. (PPSB) dan wakil-wakil agensi perkapalan.

Beliau berkata, ketika ini terdapat peningkatan ketara kemasukan buangan sisa pepejal termasuk buangan kertas ke negara ini, sejak China mengumumkan larangan mutlak ke atas semua jenis buangan sisa pepejal masuk ke negara berkenaan, bermula 1 Januari lepas.

“China menguatkuasakan larangan ke atas buangan plastik bermula 1 Januari 2017, diikuti dengan larangan 24 jenis buangan sisa pepejal lain pada 27 Julai tahun sama, dan keadaan itu telah menyebabkan pemain-pemain industri yang kebiasaannya mengimport buangan ke negara China, berpindah operasi ke negara-negara Asia Tenggara termasuk Malaysia,” katanya.

Menurutnya, masalah pengimportan itu perlu ditangani dengan serius, kerana bahan buangan yang diimport melalui NBCT mungkin dibawa ke negeri-negeri lain, bagi tujuan pemprosesan atau pelupusan secara haram.

“Sehubungan itu, kerjasama semua pihak diperlukan bagi mengelakkan Malaysia daripada menjadi tong sampah dunia,” katanya. – Bernama


Belanjawan faham keutamaan, ini tidak, sikit-sikit sekolah vernakular

BELANJAWAN 2021

Belanjawan yang memahami keutamaan, barulah win…. Ini tidak, sikit-sikit sekolah vernakular?

Apabila kerajaan tidak sebut nama sekolah vernakular dan Sekolah Menengah Persendirian Cina (SPMC) secara spesifik dalam Belanjawan 2021, maka melompatlah ultra kiasu, seperti katak kepanasan. Dakwanya, ultra kiasu sekolah vernakular dipinggir.

Selepas ini NGO ultra kiasu pasti akan desak kerajaan pimpinan PN. Adakah kerajaan akan tunduk?

Sejak bila sekolah vernakular dipinggirkan kerajaan? Apa hak Sekolah Menengah Persendirian Cina (SMPC) untuk mendapat peruntukan belanjawan kerajaan?

SMPC hanya melahirkan lebih ramai ultra kiasu berkiblatkan Taiwan (China).

Saya tidak mahu sentuh soal sekolah vernakular seperti SJKC/T, kerana sekolah ini memang sekolah bantuan kerajaan sepenuhnya sama seperti sekolah aliran kebangsaan. Peruntukan memang ada seperti biasa, cuma tidak ada peruntukan tambahan mungkin.

Justeru, apa masalahnya? Dasar ultra kiasu, tidak pernah puas, asyik nak lebih?

SKJC sudah mempunyai kemudahan seperti sekolah berasrama penuh, nak bagi belanjawan tambahan apa lagi? Lagipun kewujudan sekolah ini tidak berperlembagaan. Semakin dibantu, semakin ultra kiasu mereka. Semakin mereka tidak mengundi PN. Percayalah.

Kenapa perlu bantu SMPC? Saban tahun sekolah ini terus membesar, dengan bangunan tambahan baharu dengan kelengkapan serba canggih. Jika tidak percaya, pergi tengok sendiri 60 SMPC seluruh negara, sudah menjadi seperti sebuah universiti. Tidak puas lagi.

Baca sejarah SMPC. Dahulu kerajaan bagi pilihan, sama ada mahu diserapkan dalam sekolah bantuan kerajaan menjadi Sekolah Menengah Jenis Kebangsaan Cina (SMJKC), atau kekal menjadi sekolah persendirian.

Ultra kiasu ini bermati-matian mahu keluar daripada sistem, mahu menjadi sekolah persendirian. Menolak tawaran kerajaan. Sekarang, kamu desak kerajaan iktiraf sijil UEC. Malangnya, ada kerajaan negeri yang sudah pun mengiktiraf.

Tidak cukup dengan itu, mahu kerajaan beri peruntukan tahunan kepada sekolah ultra kiasu. Pergi minta kepada kerajaan Taiwan, sebab itulah kiblat kamu. Tidak ada sebab kerajaan bantu

Kerajaan sudah terlalu baik, mengiktiraf sijil ini dan memberikan peruntukan sebelum ini. Ada kamu berterima kasih. Kamu kutuk lagi kerajaan hari ini. Undi jangan haraplah

Bekas timbalan menteri pendidikan ultra kiasu yang bercakap ‘bulung-bulung telebang di angkase’ tak payah bisinglah.

Tidak lama lagi, NGO ultra kiasu mahu berjumpa PM untuk dapatkan peruntukan. Saya harap kerajaan bertegas. Jangan biarkan pemikiran komunis bermaharajalela.

Untuk makluman semua, pada tahun 1961, pihak kerajaan melalui Menteri Pelajaran, YB Abdul Rahman Talib dan Ketua Pengarah Pelajaran, Dr Aminudin Baki pernah menawarkan kepada SMPC/vernakular Cina untuk menjadi sekolah aliran kebangsaan.

Hanya 56 SMPC bersetuju dan diiktiraf sebagai aliran kebangsaan, Sekolah Menengah Jenis Kebangsaan Cina (SMJKC). Manakala 60 buah SMPC selebihnya mahu tidak menerima tawaran kerajaan dan mahu kekal sebagai sekolah persendirian yang menggunakan bahasa Mandarin sepenuhnya dalam urusan pentadbiran, peperiksaan dan pengajaran. Salah siapa?

Sehingga kini, SPMC terus kekal, diuruskan oleh NGO ultra kiasu. walaupun terkeluar daripada sistem, mereka tidak pernah putus asa mendesak kerajaan mengiktiraf UEC, walaupun ada beberapa negeri telah mengiktiraf. Kerajaan secara tidak langsung sebenarnya telah turut mengiktiraf UEC ke maktab perguruan. Tidak perlu saya menulis lanjut.

Persoalannya, apakah SMPC boleh mendapat bantuan kerajaan setelah terkeluar daripada sistem? Jawapannya mudah. Tidak boleh.

Secara one off boleh. Boleh dikatakan saban tahun kerajaan bantu, cuma dalam belanjawan tahun ini kerajaan tidak sebut. Padan muka kamu! Semakin dibantu, semakin ultra kiasu kamu. Jangan haraplah mengundi PN.

Sekarang keperluan kerajaan bukan kamu ultra kiasu, tetapi pandemik COVID-19. Tidak bantu pun sekolah kamu sudah macam universiti. Cuba bandingkan dengan sekolah agama yang lebih layak dan disebut dalam Perlembagaan. Macam bumi dengan langit bezanya. Nak menunjukkan hebatnya SMPC.

Sama juga sekolah vernakular seperti SJKC/T. Tidak ada apa-apa peruntukan undang-undang dalam Perlembagaan berkaitan bantuan kepada sekolah vernakular.

Jika ada bantuan sebelum ini, menunjukkan inilah kebaikan kerajaan yang diketuai oleh majoriti Melayu Islam.

Yang termaktub dalam perlembagaan mendapat bantuan adalah semua sekolah aliran kebangsaan yang menggunakan bahasa Melayu sebagai bahasa pengantar.

Sebab itu, sijil UEC tidak diiktiraf sebagai sijil rasmi, kerana totok sijil Cina. Nak bantu dan iktiraf macam mana.

Nasihat saya, kamu sudah bawa sijil ini untuk diiktiraf oleh negara-negara dunia lain, bawalah sijil ini ke negara tersebut. Kenapa perlu minta kerajaan iktiraf dan desak kerajaan bantu. Kerajaan tidak perlukan bakat ultra kiasu seperti ini.

Jika kerajaan terima dan bantu selepas didesak oleh ultra kiasu selepas ini, bermakna kerajaan tidak berlaku adil kepada aliran kebangsaan.

Termasuk tidak berlaku adil kepada pelajar Cina di SMJKC yang berada dalam aliran kebangsaan.

Tidak ada dalam dunia ini, kerajaan yang sebaik kerajaan Malaysia yang membantu sekolah yang terkeluar daripada aliran. Namun, kerajaan bantu juga. Tetapi mereka terus menjadi ultra kiasu.

Prof Dr Ridhuan Tee Abdullah


Solat rapat saf kini dibenarkan di masjid, surau Negeri Sembilan

SEREMBAN, 12 Zulkaedah 1443H, Ahad – Kerajaan Negeri Sembilan membenarkan jemaah untuk merapatkan saf ketika solat di semua masjid dan surau di negeri ini berkuat kuasa esok.

Menteri Besar, Datuk Seri Aminuddin Harun berkata, jemaah tidak lagi diwajibkan membawa sejadah bersaiz standard selain aktiviti pengajian ilmu seperti kelas takmir, kuliah, tazkirah dan ceramah dibenarkan tanpa penjarakan fizikal.

“Bagaimanapun, jemaah masih wajib memakai pelitup muka dengan sempurna sepanjang berada dalam ruang masjid dan surau yang tertutup,” katanya menerusi catatan di Facebooknya.

Dalam pada itu, beliau berkata, ibadah korban sempena Aidiladha pada tahun ini juga dibenarkan untuk dilaksanakan di masjid dan surau di seluruh negeri.

Menurutnya, jemaah juga dibenarkan merapatkan saf ketika solat sunat Aidiladha namun pemakaian pelitup muka adalah diwajibkan.- Bernama


Hamas beri amaran ketegangan baharu meletus jika Israel tak henti sekatan

GAZA, 6 Muharram 1443H, Ahad – Pergerakan Perjuangan Islam Palestin (Hamas) memberi amaran ketegangan baharu mungkin meletus sekiranya rejim pengganas Israel terus mengetatkan sekatan selama bertahun-tahun di Semenanjung Gaza.

Jurucakapnya, Hazem Qasem dalam satu kenyataan menegaskan, Hamas sama sekali tidak akan berdiam diri dengan keganasan dan penjajahan rejim Zionis.

“Pendirian Hamas jelas – sekatan yang sedang berlaku salah satu punca menyebabkan ketegangan meletus bila-bila masa,” katanya seperti dilapor Pusat Maklumat Palestin.

Gaza, tempat tinggal sekitar dua juta penduduk Palestin, telah dikepung negara haram Israel sejak Jun 2007.

Sekatan yang ketat telah menyebabkan penurunan taraf hidup serta tahap pengangguran dan kemiskinan yang belum pernah terjadi sebelumnya.

“Hamas tidak pernah berdiam diri menyaksikan pengepungan ini. Rakyat kita ada hak untuk hidup dengan bebas dan bermaruah.

“Kita akan memperoleh hak ini secara paksa dan kita tidak akan berkompromi dalam isu berprinsip ini,” kata pejabat Hamas.

Qasem juga menekankan bahawa rejim Tel Aviv pasti akan gagal memeras ugut mereka untuk membuat sebarang pendirian politik.

Ini termasuk mengenai pertukaran hak-hak yang sah, seperti pembinaan semula, kemasukan bantuan, penarikan sekatan, dan memastikan pergerakan bebas untuk rakyat dan barang.’

Terdahulu pemimpin Hamas pernah memberi amaran bahawa jika perang lain meletus antara puak Israel dan Palestin, ia akan mengubah wajah Asia Barat. – Agensi


115 juta penduduk jadi miskin tegar angkara COVID-19

WASHINGTON, 20 Safar 1442H, Khamis – Seramai 115 juta orang penduduk dunia dijangka berada dalam kelompok kemiskinan tegar tahun ini, ekoran kemerosotan ekonomi yang disebabkan oleh wabak COVID-19, amaran Bank Dunia.

Presiden Bank Dunia, David Malpass berkata, itu adalah situasi yang dahsyat setelah berpuluh tahun kemajuan, dan lebih tinggi daripada yang dijangkakan sebelum ini oleh bank itu, bahkan baru-baru ini pada bulan Ogos, ketika kes terburuk adalah 100 juta.

Laporan terbaharu itu menganggarkan bahawa pada tahun 2021, seramai 150 juta orang bakal hidup di bawah ambang kemiskinan tegar dengan pendapatan kurang daripada AS$1.90 (RM7.80) sehari.

“Pandemik dan kemelesetan ekonomi global boleh menyebabkan lebih daripada 1.4 peratus penduduk dunia jatuh ke dalam kemiskinan tegar,” kata Malpass dalam satu kenyataan.

Sekiranya wabak itu tidak melanda, kadar kemiskinan tegar global dijangka menurun menjadi 7.9 peratus, tetapi sekarang ia adalah setinggi 9.4 peratus, kata bank itu dalam laporan utamanya.

Ahli ekonomi Bank Dunia mengatakan, anggaran bagi mangsa kemiskinan baharu tahun ini, yang melibatkan antara 88 juta hingga 115 juta, bergantung pada prospek ekonomi global.

Keadaan itu akan menghapuskan kejayaan bertahun-tahun dalam mengurangkan kemiskinan tegar, katanya.

COVID-19 juga mendorong 45 juta orang dari kelas pertengahan terjerumus ke kancah kemiskinan terutamanya di Amerika Latin dan Caribbean yang sudah menghadapi masalah ekonomi.

Penyelidikan itu juga mendapati terdapat peningkatan di kalangan mereka yang hidup dalam kemiskinan tegar berada di kawasan bandar. – Agensi


Agong titah siasat segera tanah runtuh Kampung Sg Penchala

KUALA LUMPUR, 19 Jamadilawal 1443H, Jumaat – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menitahkan agar siasatan kejadian tanah runtuh di Jalan Pelimbayan Indah, Kampung Sungai Penchala di sini dapat dilakukan secepat mungkin.

Seri Paduka bertitah Dewan Bandaraya Kuala Lumpur (DBKL) telah memberikan penjelasan untuk menempatkan sebahagian daripada penduduk yang terjejas ke flat Projek Perumahan Rakyat (PPR) Taman Beringin di sini.

“Ini tinjauan atas simpati terhadap mangsa-mangsa tanah runtuh. Saya amat simpati dengan penghuni Kampung Sungai Penchala ini,” titah Al-Sultan Abdullah selepas menyantuni 136 mangsa tanah runtuh di pusat permindahan sementara (PPS) Sekolah Kebangsaan Sungai Penchala, Damansara di sini, hari ini.

Keberangkatan tiba Seri Paduka sekitar pukul 2 petang disambut Menteri Wilayah Persekutuan Datuk Seri Dr Shahidan Kassim.

Ahad lepas, seramai 284 penduduk kawasan Jalan Pelimbayan Indah terjejas akibat kejadian tanah runtuh yang membabitkan 94 rumah dengan 24 rumah telah musnah sepenuhnya.

Sementara itu, Seri Paduka menitahkan agar semua pihak termasuk dirinya, individu perseorangan, badan bukan kerajaan, syarikat, agensi kerajaan dan kerajaan tampil membantu mangsa-mangsa yang terlibat dengan bencana banjir dan tanah runtuh susulan hujan lebat yang melanda negara sejak Jumaat lepas.

“Apa yang saya boleh nyatakan ialah amat sedih dan simpati. Namun kita semua kena menerima ujian Allah ini, harus bersabar. Mana-mana pihak, mana-mana insan yang bersabar tetap akan diberi kebaikan kemudian nanti,” titahnya.

Seri Paduka meluangkan kira-kira sejam, mencemar duli menyantuni mangsa di pusat pemindahan itu dan mengurniakan sumbangan kepada mereka.

Terdahulu, Seri Paduka memandu sendiri bersama konvoi Istana Negara dalam perjalanan ke pusat pemindahan berkenaan. – Bernama


Hotel Istana henti operasi 1 September

KUALA LUMPUR, 20 Zulkaedah 1442H, Khamis – Hotel Istana Kuala Lumpur akan menghentikan operasinya mulai 1 September, kata pengurus besar, Noorazuddin Omar.

“Kami telah membuat keputusan ini setelah mempertimbangkan keadaan sekarang dan semua pilihan yang ada. Kami hanya mempunyai sedikit pilihan selain meneruskan penutupan ini,” katanya.

Noorazuddin dalam satu kenyataan, hari ini berkata, pandemik COVID-19 telah memberi kesan yang besar terhadap perniagaan, harga, pulangan dan penghunian hotel.

“Bahkan sebagai hotel kuarantin, kami mengalami kerugian operasi bulanan.

“Oleh itu, setelah penilaian yang tepat mengenai hotel dan daya maju, kami telah memutuskan untuk menghentikan operasi,” kata Noorazuddin.

Susulan penutupan itu, skim pemisahan sukarela (VSS) ditawarkan kepada pekerja di hotel yang berusia 30 tahun itu.

Hotel lima bintang yang menyediakan sebanyak 486 bilik ini terletak di pusat bandar di sini, di sepanjang Jalan Raja Chulan. Ia dimiliki oleh Tradewinds Corp Berhad.

Tradewinds adalah salah satu pemilik dan pengendali hotel terbesar di negara ini, dengan tujuh aset hospitaliti di bawah portfolio, tiga di antaranya adalah resort yang merangkumi Mutiara Taman Negara, Meritus Pelangi Beach Resort and Spa di Langkawi, dan The Danna Langkawi (yang disebut-sebut sebagai hotel utama kumpulan ini).

Empat hotel bandar dan perniagaan lain adalah Hotel Istana Kuala Lumpur, Hilton Petaling Jaya, Hilton Kuching dan Mutiara Johor Baru (yang berhenti beroperasi pada bulan Mei tahun ini).


Apa yang berlaku 10 tahun sebelum merdeka

BULAN ini cukup 63 tahun selepas 1957.

Saya memang suka baca catatan cerita dan sejarah sebelum 1957, khususnya 10 tahun sebelum 1957. Daripada banyak cerita dan catatan yang saya baca, ada satu perkara besar yang saya faham:

Malaysia hari ini dibentuk dalam acuan yang bercanggah dengan acuan asal (sebelum merdeka), iaitu acuan penjajah/kolonialis, menggunakan satu kerangka iaitu kerangka perundangan Inggeris. Kerangka ini lebih dominan dan kuat berbanding kuasa politik.

Politik dalam tempoh 10 tahun itu dipastikan oleh penjajah untuk sekadar menjadi instrumen pembentukan kerangka itu sahaja dan bukannya sebagai platform penentuan kuasa sebenar di Tanah Melayu.

Lihat berapa ramai ahli politik Melayu prakemerdekaan yang disusun supaya mengaji undang-undang Inggeris di tanah British. Lihat mengapa proses Suruhanjaya Reid menjadi satu proses yang sangat penting berbanding semua pilihan raya yang dibenarkan oleh British sebelum merdeka.

Ada ahli politik Melayu yang sedar hal ini dan tidak lalai dengan gaduh-gaduh politik syok sendiri. Di tempoh 10 tahun sebelum merdeka yang saya pasti sangat celik soal ini ialah ahli politik seperti Dr Burhanuddin Al-Helmi dan Dr Zulkifli Muhammad (dalam PAS ketika itu). Sibuk politik mereka adalah pada memastikan kerangka perundangan Inggeris (khususnya dalam soal Perlembagaan) tidak menghapuskan acuan dan kerangka asal Tanah Melayu.

Kita pun tahu akhirnya suara mereka tidak dipandang dan diketepikan oleh Suruhanjaya Reid (kerana UMNO juga). Akhirnya yang dibawa berbincang ialah ahli politik Melayu yang berkepala undang-undang Inggeris dan ‘submissive’ kepada kerangka perundangan kolonial.

Ahli politik bangsa lain pun sedar soal ini. Boleh baca bagaimana Tan Cheng Lock mengambil inspirasi daripada Ceylon untuk memasukkan format baru bagi negara pasca kolonial dalam Perlembagaan, yang langsung tidak peduli soal letak duduk penduduk asal dan budaya asal sebelum penjajahan (‘reset’ semua selepas merdeka).

Pendekkan cerita; perubahan besar melanda Tanah Melayu selepas terpasaknya kerangka perundangan Inggeris dan Perlembagaan yang lahir daripada rahim pemikiran Inggeris (dengan sedikit ruang ‘ventilation’ sahaja untuk penduduk pribumi dan agama Islam).

Tidak keterlaluan saya katakan bahawa politik di Malaysia baik politik sesama Melayu mahupun politik secara umum berbilang bangsa, kesemuanya hanya berlegar dan berpusing-pusing dalam kerangka itu sahaja. Demikianlah betapa kuatnya kerangka itu dan betapa pentingnya ia dalam memastikan acuan sebuah negara yang dijajah agar kekal berada dalam bentuk yang diingini oleh bangsa yang menjajah.

Saya tak pasti sejauh mana orang Melayu (yang paling teruk dizalimi dan dinafikan hak sebagai tuan tanah yang berdaulat semenjak penjajahan British) mahu mengambil pelajaran daripada apa yang telah berlaku 10 tahun sebelum kemerdekaan dan 63 tahun sesudahnya.

Masih lagi selesa dengan politik sekitar soal-soal kehidupan harian sahaja?

Syed Ahmad Israa’ Syed Ibrahim
CEO IRIS Institute


Arab Saudi tetapkan solat Aidiladha hanya di masjid sahaja

RIYADH, 22 Zulkaedah 1441H, Selasa – Solat sunat Aidiladha di Arab Saudi hanya boleh dilakukan di masjid dan bukan di tempat terbuka berikutan penularan wabak COVID-19, menurut surat edaran Kementerian Hal Ehwal Islam.

Menterinya, Syeikh Abdullatif Al-Sheikh mengarahkan, kementerian di semua wilayah untuk mempersetujui pelaksanaan solat sunat itu di masjid-masjid yang telah dibenarkan untuk dibuka.

Kementerian Hal Ehwal Islam sejak beberapa minggu terakhir telah meningkatkan usaha melalui saluran yang berlainan berkenaan kesedaran mengenai langkah-langkah dan protokol kesihatan berikutan wabak COVID-19.

Solat Aidilfitri pada awal Mei lalu hanya dibenarkan dilaksanakan di rumah kerana masjid dan tempat ibadat di Arab Saudi ditutup kerana adanya coronavirus.

Arab Saudi membuka kembali masjid pada 31 Mei lalu, ketika sekatan dilonggarkan secara perlahan-lahan di seluruh negara.

Keputusan untuk membuka semula masjid dibuat sebagai sebahagian daripada rancangan bertahap kerajaan untuk mengurangi sekatan sekali gus kembali ke keadaan ‘normal’.

Sejak 31 Mei, sebanyak 90,000 masjid dibasmi kuman dan disiapkan untuk menyambut kembali jemaah muslim.

Perayaan Aidiladha dijangka bermula pada hari Jumaat, 31 Julai ini, kata anggota Kesatuan Arab untuk Astronomi dan Sains Angkasa awal bulan lalu. – Agensi


Sanusi terbuka jalin semula hubungan dengan UMNO

KUALA LUMPUR, 23 Zulhijjah 1444H, Rabu – Datuk Seri Muhammad Sanusi Md Nor memberitahu UMNO bahawa beliau terbuka untuk menjalinkan semula persahabatan antara kedua-dua parti.

Menteri Besar Kedah itu, yang menjadi tetamu dalam podcast ‘Keluar Sekejap’ Khairy Jamaluddin dan Shahril Sufian Hamdan, berkata, beliau masih terbuka dengan idea untuk menjalinkan semula persahabatan dengan rakan sekutu itu.

“Saya masih ingatkan rakan-rakan yang menjadi pemimpin UMNO supaya jangan terlalu menyerang (kami) kerana esok mungkin berkawan lagi. Saya masih terbuka untuk itu.

“Muafakat Nasional boleh dihidupkan semula,” katanya.

Pada masa sama, beliau juga menyalahkan Presiden UMNO, Datuk Seri Dr Ahmad Zahid Hamidi atas keruntuhan Muafakat Nasional – kerjasama antara UMNO dan PAS.

“Muafakat rebah kerana dia. Dia (hancurkan) supaya dia boleh bekerjasama dengan Datuk Seri Anwar Ibrahim,” katanya merujuk kepada kerjasama UMNO dengan Pakatan Harapan.

Bagaimanapun, Muhammad Sanusi berkata, beliau tidak bermusuh dengan ‘rakan’ UMNO yang pernah bersama PAS di Muafakat Nasional, sambil menambah bahawa mereka hanya mengikut keputusan ‘bos’ mereka.

Beliau menegaskan, asas Muafakat Nasional adalah perpaduan ummah dan bukannya PAS dan UMNO.

“Sesiapa yang mahu bersatu dengan ummah dialu-alukan, termasuk Bersatu,” katanya.

Selepas kekalahan bersejarah dalam Pilihan Raya Umum 2018, UMNO dan PAS menandatangani piagam kerjasama yang dipanggil Muafakat Nasional untuk memerangi musuh bersama mereka, Pakatan Harapan.

Ia ditandatangani dengan penuh semangat oleh Presiden PAS, Tan Sri Abdul Hadi Awang dan rakan sejawatannya dari UMNO, Ahmad Zahid pada perhimpunan di Kuala Lumpur pada 14 September 2019.

Sebelum Pilihan Raya Umum Ke-15 (PRU15), UMNO meletakkan tiga syarat kepada PAS jika mahu bekerjasama dengan mereka untuk pilihan raya negara.

Ini termasuk PAS meninggalkan Perikatan Nasional dan memutuskan hubungan dengan Bersatu.


Pesaing Twitter, Threads dilancar secara rasmi

WASHINGTON, 17 Zulhijjah 1444H, Khamis – Syarikat induk Facebook Meta pada Rabu secara rasmi melancarkan Threads, pesaing Twitter berasaskan teksnya.

Dibangunkan oleh pasukan Instagram, aplikasi baharu itu bertujuan menyediakan platform untuk perbualan dalam talian masa nyata dan berkongsi kemas kini teks.

Menurut syarikat itu, hantaran boleh mencapai sehingga 500 aksara dan boleh memasukkan pautan, foto dan video yang panjangnya sehingga lima minit.

“Kami sedang berusaha untuk menjadikan Threads serasi dengan rangkaian sosial yang terbuka dan saling beroperasi yang kami percaya boleh membentuk masa depan internet,” lapor Agensi Anadolu memetik syarikat itu.

Menerusi hantaran Threads, Ketua Pegawai Eksekutif Meta Mark Zuckerberg berkata, visi aplikasi baharu itu adalah untuk mewujudkan pilihan dan ruang awam yang mesra untuk perbualan.

“Kami berharap untuk membawakan perkara terbaik dilakukan Instagram dan mewujudkan pengalaman baharu mengenai teks, idea dan membincangkan perkara yang ada dalam fikiran anda,” tulisnya.

Aplikasi Threads tersedia di lebih 100 negara untuk pengguna iOS dan Android, tambahnya. – Bernama


2 roket ditembak dari Gaza sasar Tel Aviv?

BAITULMAQDIS, 27 Jamadilawal 1443H, Sabtu – Dua buah roket yang ditembak dari Gaza jatuh di Laut Mediterranean sehingga menyebabkan berlakunya letupan di Pantai Tel Aviv.

Bagaimanapun tiada sebarang kematian atau kerosakan akibat serangan tersebut dilaporkan.

Menurut tentera negara haram Israel, dua roket pelancar dikenal pasti dari Semenanjung Gaza dilepaskan ke arah Mediterranean.

“Roket itu jatuh di luar pantai kawasan Metropolitan Tel Aviv.

“Tiada siren dibunyikan dan sistem pemintasan roket Kubah Besi Israel tidak digunakan,” menurut kenyataan tentera rejim Zionis.

Sehingga kini tiada pihak bertanggungjawab terhadap tindakan tersebut.

Semalam, tentera Israel menembak mati seorang lelaki Palestin yang cuba menikam tentera dan orang awam di perhentian bas di Tebing Barat.

Kementerian Kesihatan Palestin mengesahkan kematian penyerang yang bernama Amir Atef Rayyan.

Sejak 2007, Israel mengekalkan sekatan ke atas kawasan Gaza ketika Hamas mengambil alih kuasa.

Tahun lalu Hamas melancarkan serangan roket bertalu-talu ke arah Israel semasa konflik 11 hari yang tercetus akibat ketegangan di Baitulmaqdis. – Agensi


Netflix Malaysia kurang ajar persenda bahasa Melayu

BANGI, 9 Muharram 1442H, Jumaat – Ciapan kurator Netflix Malaysia di laman sosial Twitter, beberapa hari lalu yang bertanyakan kepada pengikutnya apa tajuk filem atau drama yang kedengaran lawak jika diterjemah kepada bahasa Melayu, disifatkan sebagai tidak wajar.

Lebih dikesalkan apabila ciapan itu mengundang respon kurang enak dari pengguna laman Twitter yang seolah-olah menganggap terjemahan tajuk filem atau drama ke bahasa Melayu tidak menarik untuk dibaca dan didengari.

Ahli Jawatankuasa Seni dan Budaya Ikatan Muslimin Malaysia (ISMA), Nor Syamimi Musa berkata, selepas empat hari ciapan itu disiarkan, ia masih tidak dihapuskan walaupun ramai yang sudah menegur secara terus.

Bahkan, katanya, tiada permohonan maaf dari pihak berkenaan.

“Ini menggambarkan sikap tidak sensitif pihak Netflix Malaysia. Sudahlah begitu, ciapan tersebut turut menggunakan bahasa rojak.

“Kelakarkah kalian berbuat begitu wahai Netflix Malaysia?,” soalnya dalam satu kenyataan, hari ini.

Selain itu, dalam salah satu ciapan balas, kurator Netflix Malaysia mempersendakan karya sastera negara dengan mengatakan bahawa terjemahan kepada Jane Si Anak Dara seperti pelajaran Komsas Tingkatan Empat.

“Adakah kuratornya cuba mengatakan bahawa tajuk-tajuk komponen sastera pelajar sekolah sesuatu yang kelakar? Hal ini amat tidak wajar. Karya sastera dan kreatif merupakan khazanah yang dihasilkan dengan keringat penulis.

“Jika anda membaca karya atau menonton filem Inggeris, silakan. Cuma, hormat karya sastera negara kita… Tidak perlu kurang ajar memperlekeh bahasa Melayu. Maaf, saya terpaksa terus terang,” tegas Nor Syamimia.

Memberi ‘pengajaran’ kepada Netflix Malaysia, Nor Syamimi menegaskan, kerja penterjemahan mempunyai disiplinnya sendiri.

“Terjemahan bukan kerja mengalih maksud perkataan sahaja, tetapi memerlukan pengertian makna menyeluruh.

“Jangan mempersendakan bahasa kebangsaan dengan menterjemah secara langsung bahasa asing. Terjemahan tidak seharusnya dilakukan secara literal,” katanya.

Mengulas lanjut, Nor Syamimi berkata, apabila menyentuh soal bahasa, beliau selalu berasa cemburu dengan negara jiran.

“Cuba lihat akaun Netflix Indonesia. Mereka menggunakan bahasa Indonesia dalam ciapan di Twitter. Hal ini wajar dicontohi.

“Justeru, harapan saya, Netflix Malaysia tampil memohon maaf dan memadam siaran tersebut. Kita sudah 63 tahun merdeka. Sepatutnya tiada lagi keterlanjuran seperti ini.

“Sempena bulan kemerdekaan ini, mari kita perelokkan penggunaan Bahasa Melayu kita baik dalam penulisan mahupun pertuturan,” katanya lagi.


Dua perkara perlu dilakukan sebelum PRN Sarawak boleh diadakan

KUCHING, 9 Rabiulawal 1443H, Sabtu – Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar berkata dua perkara penting perlu dilakukan sebelum Pilihan Raya Negeri (PRN) Sarawak ke-12 boleh diadakan.

Beliau berkata pertamanya, Proklamasi Darurat (Sarawak) yang diisytiharkan oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah yang berkuat kuasa sehingga 2 Feb 2022 disingkatkan atas perkenan Seri Paduka jika diperlukan.

“Kedua, PRN Sarawak boleh diadakan kalau Seri Paduka bersetuju dengan persetujuan Yang Dipertua Negeri Sarawak Tun Abdul Taib Mahmud bersama kerajaan negeri dan Ketua Menteri Sarawak Datuk Patinggi Abang Johari Tun Openg dicapai,” katanya kepada pemberita selepas majlis pecah tanah pembinaan Masjid Mutiara Iman,  hari ini.

Pada 31 Julai, Al-Sultan Abdullah mengisytiharkan Proklamasi Darurat (Sarawak) mulai 2 Ogos 2021 sehingga 2 Feb tahun depan, sekali gus menggantung PRN daripada diadakan dalam tempoh berkenaan berikutan wabak COVID-19 yang telah mengancam keselamatan, kehidupan ekonomi dan ketenteraman awam.

Menurut Fasal (3) Perkara 21 Perlembagaan Negeri Sarawak, Dewan Undangan Negeri (DUN) itu sepatutnya terbubar pada 7 Jun lepas, namun fasal berkenaan tidak mempunyai kuasa menurut perenggan 15(1)(a) Ordinan Darurat (Kuasa-Kuasa Perlu) 2021 yang menggantung pembubaran DUN itu.

Bagaimanapun, Seksyen 2(2) Ordinan Darurat (Kuasa-Kuasa Perlu) (Sarawak) 2021 yang dikeluarkan berikutan Proklamasi Darurat Sarawak itu, menyatakan Seri Paduka boleh menamatkan proklamasi itu lebih awal setelah berunding dengan Yang Dipertua Negeri Sarawak.  – Bernama


Pacuan empat roda hilang kawalan rempuh 10 kenderaan

IPOH, 15 Safar 1442H, Sabtu – Sebanyak 10 buah kenderaan mengalami pelbagai kerosakan gara-gara sebuah pacuan empat roda mengalami masalah brek dan hilang kawalan di Jalan Raja Musa Aziz, pagi tadi.

Ketua Polis Daerah Ipoh, ACP A. Asmadi Abdul Aziz berkata, dalam kejadian pada pukul 11.50 pagi itu, sebuah pacuan empat roda jenis Toyota Hilux dipandu seorang lelaki melalui jalan sehala tersebut untuk ke tempat kerja di sebuah restoran di sini.

Katanya, ketika melalui jalan empat lorong itu, brek kenderaan tersebut tiba-tiba tidak berfungsi sebelum hilang kawalan lalu merempuh sebuah Perodua Myvi di hadapannya yang sedang berhenti kerana lampu isyarat merah.

“Akibat itu, Toyota Hilux tersebut dan Myvi berkenaan terus merempuh beberapa kenderaan lain di hadapan, kiri dan kanan jalan. Kenderaan yang dirempuh dan gagal mengelak turut merempuh kenderaan lain.

“Kenderaan yang terlibat adalah sebuah Toyota Camry, Toyota Avanza, Honda City, Perodua Kenari, Toyota Unser, Proton Waja, Toyota Vellfire dan dua Perodua Axia yang semuanya mengalami pelbagai kerosakan termasuk bonet remuk,” katanya ketika dihubungi di sini hari selepas insiden itu tular di media sosial.

Menurut A. Asmadi, tiada sebarang kecederaan dilaporkan dan polis telah merakam keterangan semua pemandu terlibat, manakala pemandu Hilux dibawa ke Hospital Raja Permaisuri Bainun untuk ujian darah bagi mengesan kandungan alkohol dan dadah.

Katanya, kes disiasat mengikut Seksyen 43 (1) Akta Pengangkutan Jalan 1987. – Bernama


Keputusan permohonan kerajaan lucut hak aset Najib, Rosmah dan 16 lain pada 8 November

KUALA LUMPUR, 21 Muharram 1443H, Isnin – Mahkamah Tinggi di sini menetapkan 8 November ini untuk keputusan permohonan kerajaan bagi melucut hak ratusan aset yang dirampas daripada bekas Perdana Menteri Datuk Seri Najib Tun Razak dan isteri, Datin Seri Rosmah Mansor serta 16 yang lain, yang didakwa mempunyai kaitan dengan 1Malaysia Development Berhad (1MDB).

Hakim Mohamed Zaini Mazlan menetapkan tarikh itu selepas Timbalan Pendakwa Raya Harris Ong Mohd Jeffrey Ong memaklumkan kepada mahkamah bahawa pihak pendakwaan tidak akan mengemukakan sebarang hujahan lisan pada prosiding hari ini.

“Saya memerlukan masa kira-kira dua bulan untuk menyampaikan keputusan dan penghakiman bertulis. Keputusan ditetapkan pada 8 November,” kata Hakim Mohamed Zaini.

Terdahulu, Harris Ong berkata pihaknya telah memfailkan hujahan bertulis dan tidak bercadang untuk membuat penambahan lanjut berkaitan isu-isu lain.

“Saya percaya semua pihak bersetuju untuk mahkamah menetapkan satu tarikh bagi keputusan saman lucut hak ini,” katanya.

Pada 8 Mei 2019, Jabatan Peguam Negara memfailkan notis usul berhubung pelucutan hak terhadap ratusan barangan, termasuk beg tangan pelbagai jenama dan 27 buah kenderaan yang dirampas daripada Najib, Rosmah, tiga anak mereka, serta 13 individu dan syarikat yang dikatakan berkaitan 1MDB.

Selain itu, wang berjumlah lebih RM18 juta dalam beberapa akaun bank di Bank Islam Malaysia Bhd, Al-Rajhi Bank Bhd, Malayan Banking Bhd, CIMB Bank Bhd, RHB Bank Bhd, Public Bank Bhd, AmBank Bhd dan Hong Leong Bank Bhd, dibeku antara 16 Ogos, 2018 dan 11 Mac 2019.

Dalam notis usul lucut hak itu, pendakwaan menamakan Najib, Rosmah dan anak mereka iaitu Nor Ashman Razak, Riza Shahriz Abdul Aziz (anak tiri Najib) dan Nooryana Najwa, Mohd Kyizzad Mesran, Senijauhar Sdn Bhd, Aiman Ruslan, Yayasan Rakyat 1Malaysia, Yayasan Semesta, Yayasan Mustika Kasih;

Rembulan Kembara Sdn Bhd, Goh Gaik Ewe, Roger Ng Chong Hwa (bekas pegawai bank Goldman Sachs) dan isteri Lim Hwee Bin, Kee Kok Thiam, Tan Vern Tact dan Geh Choh Hun sebagai responden pertama hingga ke-18.

Antara barangan yang disita itu ialah 52 beg tangan pelbagai jenama, 10 utas jam tangan pelbagai jenama, wang tunai berjumlah RM537,000, Pound Sterling 2,700, Rupee Sri Lanka 2,870,000, wang lama Ringgit Malaysia RM187,750, Pound Sterling 320,500, Rupiah 13,177,00, US$100, Hryvnies (Ukraine) 376, Euro 20, France 50, South African 10 Rand, Singapore Dollar 40, Riyal 531, Phillipines Peso 740 dan Ringgit Malaysia 21,150 (wang baharu) yang disita pada 17 Mei 2018 oleh pihak polis.

Barangan lain yang disita pada tarikh sama ialah empat utas jam tangan pelbagai jenama, empat buah beg tangan pelbagai saiz dan jenama, 167 buah beg tangan pelbagai jenama dan 27 pasang kasut pelbagai jenama serta 40 buah beg tangan pelbagai jenama turut disita pada 11 Jun 2018.

Sebanyak 27 buah kereta jenama Nissan turut disita pada 2 Ogos 2018 selain sebidang tanah di Tanjung Bungah Pulau Pinang. – Bernama


Kepala air: Identiti 8 individu termasuk 7 sekeluarga dikenal pasti

CHUKAI, 14 Zulhijjah 1444H, Isnin – Identiti lapan individu termasuk tujuh sekeluarga yang masih hilang dalam tragedi kepala air di Jeram Mawar, Air Putih dekat sini pada Ahad, dikenal pasti.

Ketua Polis Daerah Kemanan, Supt Hanyan Ramlan berkata, tujuh sekeluarga itu ialah Karim Abdullah, 39; Putri Balqis Izzati Abdul Rahman, 18; Putri Alleya Maisarah Karim, 16; Putri Nor Fatin Karim, 14; Putri Nurerina Natasya Karim, 10; Muhammad Haziq Ziqree Karim, 6, dan Putri Aryana Umaira Karim, 4.

Seorang lagi individu yang hilang merupakan tunang kepada Putri Balqis Izzati iaitu Muhammad Fikri Saliman, 24, yang berasal dari Batu Pahat, Johor.

Terdahulu, polis menerima maklumat mengenai penemuan dua mayat tragedi itu iaitu Azizah Eiyi, 40, dan anaknya Muhammad Zulqarnain Haikal Karim, 11, daripada orang awam pada pukul 12.30 tengah hari.

“Identiti dua beranak itu dikenal pasti selepas pengecaman dilakukan ahli keluarga di Bilik Forensik Hospital Kemaman, malam ini.

“Keluarga berkenaan berasal dari Felda Lepar Hilir, Kuantan, Pahang telah datang ke jeram berkenaan sejak 2 petang semalam (Sabtu) untuk berkelah,” katanya pada sidang media di Ibu Pejabat Polis Daerah Kemaman di sini, malam ini.

Mayat Azizah ditemukan terapung oleh orang ramai, dihanyutkan arus kira-kira 24 kilometer (km) dari tempat kejadian, manakala Muhammad Zulqarnain Haikal tersangkut pada dahan pokok kira-kira 2 km dari tempat kejadian.

Beliau berkata, pihaknya percaya Karim yang bekerja sebagai pemandu jengkaut di Hutan Air Putih di sini, mahir dengan laluan di lokasi sehingga mampu untuk masuk ke kawasan itu menggunakan kenderaan yang kurang sesuai.

“Bagaimanapun, mereka mungkin tidak menyedari keadaan kepala air yang datang dengan deras secara tiba-tiba. Kalau tengok keadaan di lokasi tadi, paras air dipercayai meningkat sebanyak lima hingga 10 meter sekali gus, tidak sempat untuk melarikan diri ketika sedang mandi di situ,” katanya.

Hanyan berkata, operasi mencari dan menyelamat (SAR) melibatkan kekuatan 50 anggota daripada pasukan polis, Jabatan Bomba dan Penyelamat Malaysia (JBPM), Angkatan Pertahanan Awam Malaysia (APM) dan orang awam telah dihentikan pada 6 petang tadi atas faktor cuaca dan akan disambung semula pada 8 pagi esok.

“Setakat pukul 10 malam ini, tiada sebarang penemuan baharu di lokasi kejadian. Radius kawasan pencarian kita pula seluas 24 km mengambil kira lokasi penemuan mayat pertama.

“Esok kita akan mula pencarian di tebing kiri dan kanan jeram sejauh 8 km. Polis percaya kemungkinan lokasi mangsa boleh berada jauh dari titik awal kejadian kerana dibawa arus kepala air yang deras,” katanya.

Beliau berkata, pihaknya akan menggunakan khidmat anjing pengesan K9 milik polis dan JBPM, selain akan membuat permohonan menambah kekuatan anggota operasi SAR termasuk bantuan daripada orang luar.

“Malah kalau ada orang awam yang nak bantu pencarian pun kita amat galakkan, bagaimanapun perlu lapor diri terlebih dahulu di Balai Polis Air Putih. Diingatkan agar tidak membuat kerja pencarian tanpa pengetahuan polis,” katanya.

Beliau berkata, operasi SAR esok akan melibatkan tiga fasa kawasan pencarian mengikut kekuatan dan bantuan sedia ada operasi pasukan pencarian.

Beliau bagaimanapun berkata, maklumat berhubung proses pencarian akan dimaklumkan esok dan operasi SAR itu bergantung sepenuhnya kepada faktor cuaca.

Dalam pada itu, katanya, mayat Azizah dan Muhammad Zulqarnain Haikal akan dibawa ke Hospital Sultanah Nur Zahirah (HSNZ), Kuala Terengganu esok untuk bedah siasat. – Bernama


Buat PKP seperti fasa pertama, tutup semua sektor baru kes turun

BANGI, 26 Ramadan 1442H, Sabtu – Sudah tiba masanya kerajaan melaksanakan semula Perintah Kawalan Pergerakan (PKP) seperti fasa pertama, ekoran peningkatan kes harian COVID-19 yang kini mencecah angka lebih 4,000.

Selain itu, PKP menyeluruh perlu dibuat dalam dua fasa iaitu dua minggu bagi fasa memutuskan rantaian COVID-19 dan dua minggu lagi untuk fasa pemulihan berperingkat.

Pengerusi Pertubuhan Kebajikan Amal Sejagat Malaysia (Amal Sejagat), Cikgu Izzat Johari mengesyorkan untuk tempoh dua minggu bagi fasa pertama, semua sektor dan bidang ditutup secara total bahkan tiada pergerakan atau kebenaran bergerak.

Menerusi satu kenyataan, beliau yakin tindakan itu sekali gus dapat memutuskan rantaian COVID-19 dan sekurang-kurangnya 80 hingga 90 peratus kes menurun kembali.

“Mengambil kira faktor ekonomi, hanya sektor utama seperti peruncitan dan sektor yang tidak melibatkan orang ramai sahaja dibenarkan beroperasi secara berperingkat dalam fasa kedua dan seterusnya.

“Jika Kerajaan Malaysia berterusan sekadar mengumumkan jumlah jangkitan menaik setiap hari seperti yang diumumkan oleh Ketua Pengarah KKM, dijangka jumlah jangkitan akan meningkat melepasi 5,000 orang hujung bulan Mei, Kerajaan Malaysia akan dianggap lambat mengambil tindakan,” katanya.

Dalam perkembangan sama, Naib Presiden PEMBELA itu turut menggesa kerajaan mengambil pendekatan mencegah lebih baik daripada mengubati.

“Amal Sejagat berharap pihak Kerajaan Malaysia tidak sekadar mengambil tindakan penguatkuasaan denda melanggar prosedur operasi standard (SOP) semata-mata kerana bukan satu kaedah pencegahan terbaik,” katanya.

Beliau bagaimanapun mengakui sekiranya PKP itu dilaksanakan, rakyat akan berdepan dengan kesempitan hidup.

“Akur dengan kesusahan dan keperitan serta kesempitan hidup rakyat, Kerajaan Malaysia boleh menyalurkan lebih banyak bantuan bersasar sementara PKP:Lockdown dilaksanakan,” sarannya.


Biar orang politik terus bergaduh, umat perlu bina kekuatan sebenar

PERBAHASAN Parlimen baru-baru ini telah mengundang beberapa persoalan yang berlegar di dalam benak pemikiran setengah kelompok, yang masih memberikan pergantungan kepada para politikus yang ada.

Antara yang mereka persoalkan adalah sejauh mana PN akan benar-benar membawa aspirasi umat Islam dan orang Melayu dalam memartabatkan kedudukannya di tanah air ini. Ini logika yang muncul kerana pelantikan Speaker yang secara jelas dengan rekod yang tidak mesra dengan agenda Islam dan persekongkolannya dengan anasir-anasir yang mempromosi idea Barat yang hakikatnya merosakkan jati diri dan pemikiran anak bangsa pada masa kini.

Termasuk dalam persoalan kita juga adalah isu perjuangan bagi mengiktiraf UEC yang dijuarai oleh parti Cina hatta daripada kerajaan sendiri, isu kes Allahyarham Adib yang tidak memihak kepada keluarganya dan berbagai lagi pertikaian yang mungkin timbul dalam benak pemikiran segelintir daripada kita.

Kita perlu sedar bahawa itulah kerja orang politik. Mereka ada kepentingan yang perlu dijaga, kerusi yang perlu dipertahankan dan sokongan yang perlu diraih. Setiap langkah mereka adalah hasil congakan yang hasil akhirnya mereka mahukan adalah kestabilan kerusi mereka di tampuk pemerintahan.

Untuk tujuan itu mereka akan bergolok bergadai dengan segala cara yang ada. Pada satu masa mereka gunakan sentimen Melayu bagi meraih sokongan orang Melayu, masa yang lain pula mereka cuba dapatkan sokongan orang Cina dengan pengiktirafan UEC, pada masa yang lain pula mereka akan cuba jinakkan pihak-pihak liberal agar mendapat sokongannya dengan cara melantik ‘wakil’ mereka di tempat-tempat utama.

Itulah lumrah permainan politik yang ada pada hari ini.

Apakah kestabilan akan berlaku sekiranya parlimen dibubarkan dan PRU diadakan sekali lagi ?

Jawapannya masih sukar nak dijangka kerana keadaan hari ini yang menjerumuskan kita dalam kancah politiking yang tidak berkesudahan.

Saya mahu sarankan agar umat Islam kembali berpegang kepada saranan utama Al-Quran iaitu berpegang teguh dengan tali Allah dan kekuatan persaudaraan sesama kita. Itulah talian hayat paling ampuh yang akan membawa umat Islam keluar daripada kemelut yang tidak berkesudahan.

Kita perlu melihat politik hari ini di luar kerangka politik kepartian dan melihatnya dalam kerangka satu ummah yang sedang membina kekuatan dan kemajuannya.

Setiap congakan untung rugi perlu dilihat bukan dalam kerangka keuntungan parti tertentu, tetapi melihatnya dalam kerangka sebuah umat yang menjadikan asas kesatuan mereka sebagai asas kemajuan.

Mungkin ada di kalangan kita yang merasakan ia tidak praktikal pada hari ini di mana setiap pihak mempunyai komitmen kepartian yang tersendiri.

Saya jawab, apa yang berlaku hari ini juga merupakan satu perkara yang tidak praktikal pada suatu masa dahulu di mana pusat kuasa dipandu oleh sistem kesultanan yang stabil dan tidak wujud pula pakatan pembangkang rasmi yang siang malam bekerja untuk menjatuhkan kerajaan.

Sistem demokrasi pada hari ini tidak sepatutnya dilihat sebagai satu sistem daripada Tuhan yang suci dan mutlak. Ia hanyalah sebuah alat dalam mengatur sesebuah sistem pemerintahan. Sekiranya kita terperangkap dalam permainan ini maka sampai bila-bila kita tidak akan maju kerana kita sentiasa dipergunakan oleh pihak yang berada di luar sistem ini dan membolak-balikkan bidak-bidaknya bagi menjamin kepentingannya.

Sekiranya kita masih duduk dalam  takuk yang lama, kita akan sentiasa dipolitikkan oleh para kapitalis, taikun-taikun yang kaya, bagi menjamin kedudukan mereka, yang hakikatnya mereka tidak pernah pun berangan nak jadi ahli politik.

Apabila kita sedar bahawa pergaduhan siang malam ini tidak bermakna, kita perlu keluar daripada kitaran itu dan membina semula kekuatan kita yang hakiki.

Saya rasa antara rahmat Allah SWT juga adalah Dia memperlihatkan kepada kita bahawa pertukaran kerajaan bersilih ganti tidaklah memberi signifikan yang besar terhadap kemajuan sebenar jatidiri umat Islam, sekiranya kita terikat dengan blok kepartian sempit yang hanya mengira keuntungan bloknya.

Ia bagi menunjukkan kepada kita bahawa kejayaan dan kemajuan bagi sesebuah umat itu terletak pada kesungguhan mereka dalam membina kekuatan yang sebenar, berupa kesatuan umat Islam merentas blok-blok kepartian, keberdayaan mereka dalam bidang-bidang utama, kualiti kepimpinan yang berpaksikan prinsip-prinsip yang jelas, dan kemampuan mereka dalam memberikan definisi tersendiri terhadap nilai kehidupan, kemajuan, dan ketinggian identiti yang mampu memaksa kehendak Ilahi ke atas polisi-polisi kenegaraan, sebagai satu pembuktian rahmat-Nya, ke atas sekalian alam.

Jika kita dapat capai perkara itu, datangkanlah sistem apapun, ia tetap tidak akan menggugat, satu konsep gagasan yang konkrit ini, atau nama lainnya seperti yang disebut dalam hadis, ‘khilafah di atas manhaj nubuwwah’.

“Adakah sama orang yang berjalan dengan kepalanya tersembam, dengan orang yang berjalan tegak di atas jalan yang lurus?” [Surah Al-Mulk, ayat 22]

Wallahua’lam bissawaab

Ustaz Ahmad Syamil Mohd Esa
Penolong Setiausaha Majlis Ulama ISMA (MUIS)

Penafian: Artikel ini adalah pandangan penulis. Ia tidak mewakili pendirian rasmi Ikatan Muslimin Malaysia (Isma), mahupun Ismaweb.net.


Lebih 700 guru di Johor enggan terima vaksin COVID-19

ISKANDAR PUTERI, 13 Muharram 1443H, Ahad – Lebih 700 guru di Johor dilapor menolak untuk menerima vaksin COVID-19.

Berikutan itu, Jabatan Pendidikan Negeri Johor (JPNJ) akan membantu memberi penerangan mengenai kepentingan vaksin supaya golongan terbabit menerimanya.

Pengerusi Pendidikan, Penerangan, Warisan dan Budaya Johor, Mazlan Bujang berkata, kerajaan Johor akan memanggil 779 guru yang menolak vaksin itu secara individu untuk diberi penerangan supaya mereka faham kepentingan vaksin apatah lagi sesi persekolahan dijangka dibuka Oktober nanti.

Sehingga 19 Ogos lalu, seramai 45,448 atau 96.26 peratus guru di Johor sudah menerima dos pertama vaksin COVID-19, manakala kira-kira 23,746 guru sudah lengkap kedua-dua dos suntikan.

“Bagi anggota kumpulan pelaksana (AKP) pula, seramai 6,539 atau 91.43 peratus sudah menerima dos pertama dan seramai 2,816 pula atau 39.37 peratus sudah lengkap kedua-dua dos.

“Bagi staf sokongan operasi pula, seramai 9,236 atau 71.49 peratus sudah menerima dos pertama dan seramai 7,030 atau 54.42 peratus lagi sudah lengkap kedua-dua dos suntikan vaksin,” katanya.

Beliau yang juga Ahli Dewan Undangan Negeri (ADUN) Puteri Wangsa berkata demikian ketika menjawab soalan berkenaan kadar vaksinasi guru di negeri ini yang dikemukakan Nor Hayati Bachok (PAN-Maharani) pada Persidangan Keempat DUN Johor yang ke-14, hari ini.

Sementara itu, Mazlan berkata, JPNJ menyokong penuh kerjasama antara kerajaan negeri dan Jabatan Kesihatan Negeri Johor (JKNJ) bagi memastikan program vaksinasi mencapai 100 peratus.

Katanya, kerjasama itu membabitkan warga sekolah serta ibu bapa dan penjaga ketika pembukaan sesi persekolahan nanti.


Saarani sekali lagi dilantik Menteri Besar Perak

IPOH, 26 Rabiulakhir 1444H, Isnin – Datuk Seri Saarani Mohamad sekali lagi dipilih untuk memegang jawatan  Menteri Besar Perak selepas pembubaran Dewan Undangan Negeri pada 16 Oktober lepas.

Saarani, 61, yang merupakan Ahli Dewan Undangan Negeri (ADUN) Kota Tampan, mengangkat sumpah jawatan di hadapan Sultan Nazrin Shah pada 5.40 petang ini di Istana Iskandariah, Kuala Kangsar.

Pencalonan Pengerusi Badan Perhubungan UMNO Negeri Perak sejak 2018 sebagai Menteri Besar itu dipersetujui Pakatan Harapan (PH) dan Barisan Nasional (BN) selepas kedua-dua gabungan politik itu bersetuju untuk bekerjasama membentuk kerajaan negeri.

Dilahirkan pada 13 Mac 1961 di Kampung Raban, Lenggong, Saarani memulakan kerjaya sebagai guru pada 1982 setelah menamatkan pengajian Diploma Sains serta Pendidikan (Fizik dan Matematik) di Universiti Teknologi Malaysia.

Pemegang Ijazah Sarjana Muda dengan Kepujian (Pengurusan Sumber Manusia) daripada Open University Malaysia (OUM) itu menyertai UMNO pada 1989 dan menjadi ADUN Lenggong dari 1999 hingga 2004.

Atas dedikasi dan komitmen sebagai wakil rakyat, ayah kepada lapan anak itu berjaya menjadikan DUN Kota Tampan sebagai kubu kuat UMNO sejak mula memenanginya pada 2004.

Ketika PH memerintah Perak selepas Pilihan Raya Umum ke-14 (PRU14), Saarani dilantik sebagai Ketua Pembangkang DUN Perak, namun ‘status’ itu tidak lama setelah PH tumbang dan menyaksikan Perikatan Nasional (PN) terdiri daripada ADUN UMNO, Bersatu dan PAS mengambil alih pemerintahan.

Saarani juga pernah menjadi menjadi Exco Kerajaan Negeri Perak dengan memegang beberapa portfolio antaranya Pengerusi Jawatankuasa Pembangunan Luar Bandar dan Perladangan; Pengerusi Jawatankuasa Penerangan dan Pembangunan Modal Insan, dan yang terakhir Pengerusi Jawatankuasa Pembangunan Luar Bandar, Pembangunan Usahawan, Koperasi dan Hal Ehwal Pengguna.

Pelantikan Saarani mengisi senarai Menteri Besar Perak bersama 12 yang lain iaitu Datuk Seri Abdul Wahab Toh Muda Abdul Aziz (1948-1957); Tan Sri Mohamed Ghazali Jawi (1957-1960); Datuk Seri Shaari Shafie (1960-1964) dan Datuk Seri Ahmad Said  (1964-1970).

Datuk Seri Kamaruddin Mohd Isa (1970-1974); sebelum Mohamed Ghazali sekali lagi dilantik selama empat tahun dari 1974 hingga 1977; Datuk Seri Wan Mohamed Wan Teh (1977-1983), Tan Sri Ramli Ngah Talib (1983-1999); Tan Sri Mohd Tajol Rosli Mohd Ghazali (1999-2008); Datuk Seri Mohammad Nizar Jamaluddin (2008-2009), Datuk Seri Dr Zambry Abdul Kadir (2009-2018) dan Datuk Seri Ahmad Faizal Azumu (2018-2020). – Bernama